Suvestinė redakcija nuo 2017-03-04 iki 2018-12-31

Įsakymas paskelbtas: Žin. 2011, Nr. 48-2310, i. k. 1112050ISAK001K-152

LIETUVOS RESPUBLIKOS FINANSŲ MINISTRO

ĮSAKYMAS

DĖL VIEŠOJO SEKTORIAUS SUBJEKTŲ FINANSINIŲ ATASKAITŲ RINKINIŲ KONSOLIDAVIMO

2011 m. balandžio 19 d. Nr. 1K-152

Vilnius

Vadovaudamasis Lietuvos Respublikos Vyriausybės 2008 m. liepos 16 d. nutarimo Nr. 730 „Dėl Lietuvos Respublikos viešojo sektoriaus subjektų grupių finansinėms ataskaitoms konsoliduoti sudėties, lygių, konsoliduotųjų finansinių ataskaitų rinkinių rengimo tvarkos ir už jų parengimą atsakingų viešojo sektoriaus subjektų nustatymo“ 2.8 papunkčiu ir Viešojo sektoriaus buhalterinės apskaitos ir finansinės atskaitomybės sistemos reformos koncepcijos, patvirtintos Lietuvos Respublikos Vyriausybės 2005 m. birželio 29 d. nutarimu Nr. 718 „Dėl Viešojo sektoriaus buhalterinės apskaitos ir finansinės atskaitomybės sistemos reformos koncepcijos ir koordinavimo ir priežiūros komisijos sudarymo“ priedo 25 punktu:

Preambulės pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

1. Tvirtinu pridedamus Viešojo sektoriaus subjektų finansinių ataskaitų rinkinių konsolidavimo tvarkos aprašas ir Viešojo sektoriaus subjektų finansinių ataskaitų rinkinių konsolidavimo metodika skelbiama „Valstybės žinių“ interneto tinklalapyje www.valstybes-zinios.lt. :

1.1. Viešojo sektoriaus subjektų finansinių ataskaitų rinkinių konsolidavimo tvarkos aprašą;

1.2. Viešojo sektoriaus subjektų finansinių ataskaitų rinkinių konsolidavimo metodiką.

2. Nustatau, kad Viešojo sektoriaus subjektų finansinių ataskaitų rinkinių konsolidavimo tvarkos aprašas ir Viešojo sektoriaus subjektų finansinių ataskaitų rinkinių konsolidavimo metodika taikomi rengiant 2010 metų ir vėlesnių metų viešojo sektoriaus subjektų konsoliduotųjų finansinių ataskaitų rinkinius.

FINANSŲ MINISTRĖ	INGRIDA ŠIMONYTĖ

PATVIRTINTA

Lietuvos Respublikos finansų ministro 2011 m. balandžio 19 d. įsakymu Nr. 1K-152

(2013 m. sausio 31 d. įsakymo Nr. 1K-049

redakcija)

Viešojo sektoriaus subjektų finansinių ataskaitų rinkinių konsolidavimo TVARKOS aprašas

I. BENDROSIOS NUOSTATOS

1. Viešojo sektoriaus subjektų finansinių ataskaitų rinkinių konsolidavimo tvarkos apraše (toliau – konsolidavimo tvarkos aprašas) nustatyta, kokia tvarka viešojo sektoriaus subjektai turi atlikti viešojo sektoriaus subjektų grupės finansinių ataskaitų konsolidavimo proceso (toliau – konsolidavimo procesas) procedūras.

2. Konsolidavimo tvarkos aprašu turi vadovautis visi viešojo sektoriaus subjektai, kurie, atsižvelgiant į jų atsakomybę ir funkcijas konsolidavimo proceso metu, skirstomi į:

2.1. teikiančius duomenis konsoliduotųjų finansinių ataskaitų rinkiniams rengti viešojo sektoriaus subjektus:

2.1.1. kurių duomenys buvo įtraukti į praėjusio ataskaitinio laikotarpio konsoliduotųjų finansinių ataskaitų rinkinį;

2.1.2. kurių duomenys nebuvo įtraukti į praėjusio ataskaitinio laikotarpio konsoliduotųjų finansinių ataskaitų rinkinį. Jie gali būti:

2.1.2.1. viešojo sektoriaus subjektai, viešojo sektoriaus subjekto teisinį statusą įgiję ataskaitiniu laikotarpiu;

2.1.2.2. viešojo sektoriaus subjektai, Viešojo sektoriaus apskaitos ir ataskaitų konsolidavimo informacinėje sistemoje (toliau – VSAKIS) nepateikę praėjusio ataskaitinio laikotarpio duomenų konsoliduotųjų finansinių ataskaitų rinkiniui rengti;

2.1.2.3. viešojo sektoriaus subjektai, kurių duomenys praėjusio ataskaitinio laikotarpio konsoliduotųjų finansinių ataskaitų rinkiniui rengti buvo pašalinti ir nebuvo konsoliduoti, nes neatitiko 2011 m. balandžio 19 d. Lietuvos Respublikos finansų ministro įsakymu Nr. 1K-152 „Dėl viešojo sektoriaus subjektų finansinių ataskaitų rinkinių konsolidavimo“ nustatyto turinio reikalavimo;

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

2.2. rengiančius konsoliduotųjų finansinių ataskaitų rinkinius viešojo sektoriaus subjektus (toliau – konsoliduojantys subjektai).

3. Konsolidavimo tvarkos apraše nustatytos procedūros, kurias konsolidavimo metu turi atlikti:

3.1. konkretūs viešojo sektoriaus subjektų paskirti asmenys, atliekantys jiems priskirtas funkcijas, pagal kurias nustatomos jų atsakomybės sritys konsolidavimo metu (toliau – atsakingi asmenys);

3.2. Lietuvos Respublikos finansų ministerijos (toliau – Finansų ministerija) paskirti asmenys: VSAKIS veiklos administratoriai, atliekantys veiklos administravimo funkcijas, VSAKIS administratoriai, atliekantys administravimo funkcijas, VSAKIS veiklos analitikai, atliekantys duomenų konsoliduotųjų finansinių ataskaitų rinkiniams parengti analizės ir valstybės ir nacionalinio finansinių ataskaitų rengimo funkcijas (nustatytos tik tos VSAKIS veiklos administratorių, administratorių ir veiklos analitikų atliekamos procedūros, kurios tiesiogiai susijusios su viešojo sektoriaus subjektų atsakingų asmenų atliekamomis procedūromis).

4. Kiekvienas viešojo sektoriaus subjektas privalo susipažinti su finansų ministro nustatytais konsolidavimo procedūrų atlikimo terminais, kurie skelbiami Finansų ministerijos tinklalapyje adresu www.finmin.lt/vsakis ir VSAKIS (toliau – konsolidavimo kalendorius), ir vykdyti jų laikymosi kontrolę. Konsolidavimo metu viešojo sektoriaus subjekto atsakingi asmenys privalo vykdyti savo viešojo sektoriaus subjekto ir visų viešojo sektoriaus subjektų, priskirtų prie žemesniojo konsolidavimo lygio viešojo sektoriaus subjektų grupėje, vykdomų procedūrų, nustatytų konsolidavimo tvarkos aprašo 8.5–8.9 punktuose, atlikimo terminų kontrolę (t. y. privalo vykdyti procedūrų atlikimo kokybės ir terminų laikymosi stebėseną ir priežiūrą, imtis atitinkamų veiksmų nustačius terminų praleidimo riziką ar viešojo sektoriaus subjektui praleidus terminus). Konkrečių viešojo sektoriaus subjektų atsakingų asmenų funkcija kontroliuoti kitų atsakingų asmenų vykdomų konsolidavimo procedūrų atlikimą pagal konsolidavimo kalendorių yra nustatyta konsolidavimo tvarkos aprašo 17 ir 18 punktuose.

5. Konsoliduojantys subjektai privalo viešojo sektoriaus subjektų, priskirtų prie žemesniojo konsolidavimo lygio viešojo sektoriaus subjekto grupėje, atsakingus asmenis konsultuoti dėl konsolidavimo procedūrų atlikimo (t. y. privalo kaupti ir perduoti žinias, susijusias su konsolidavimo procesu, ir užtikrinti atsakymą į klausimus, susijusius su konsolidavimo metodika ir procedūromis). Konkrečių viešojo sektoriaus subjektų atsakingų asmenų funkcija konsultuoti kitus atsakingus asmenis yra nustatyta konsolidavimo tvarkos aprašo 18 punkte.

6. Konsolidavimo tvarkos aprašo prieduose pateiktų procedūrų žymėjimo ir vartojamų sutrumpinimų paaiškinimai pateikti konsolidavimo tvarkos aprašo 1 priede „Konsolidavimo tvarkos aprašo prieduose pateiktų procedūrų žymėjimo ir vartojamų sutrumpinimų paaiškinimai“.

II. KONSOLIDAVIMO PROCESAS

7. Konsolidavimo procesas apima konsolidavimo ciklą nuo ataskaitinio laikotarpio, už kurį rengiamas konsoliduotųjų finansinių ataskaitų rinkinys (toliau – konsolidavimo laikotarpis), pradėjimo iki nacionalinio finansinių ataskaitų rinkinio pasirašymo ir ataskaitinio konsolidavimo laikotarpio užbaigimo VSAKIS.

8. Konsolidavimo procesą sudaro šios procedūros:

8.1. atsakingų asmenų skyrimas, jų keitimo inicijavimas ir tvirtinimas;

8.2. ataskaitinio konsolidavimo laikotarpio pradėjimas VSAKIS (ši procedūra konsolidavimo tvarkos apraše nedetalizuojama. Ją atlieka VSAKIS veiklos administratorius);

8.3. konsolidavimo kalendoriaus rengimas (ši procedūra konsolidavimo tvarkos apraše nedetalizuojama. Ją atlieka VSAKIS veiklos administratorius);

8.4. konsolidavimo schemos ir viešojo sektoriaus subjektų sąrašų rengimas, atnaujinimas ir skelbimas;

8.5. informacijos apie nuosavybės vertybinių popierių arba kito turto dalies, už kurią kontroliuojančiajam viešojo sektoriaus subjektui kontroliuojamojo viešojo sektoriaus subjekto dalininkų arba steigėjų susirinkime suteikiami balsai (toliau – nuosavybės dalys) teikimas ir tvirtinimas VSAKIS;

8.6. tarpusavio operacijų informacijos, kuri yra derinama su kitais viešojo sektoriaus subjektais, teikimas ir derinimas VSAKIS;

8.7. tarpusavio operacijų informacijos perkėlimas iš VSAKIS dalies, kurioje pateikiama ir suderinama tarpusavio operacijų su kitais viešojo sektoriaus subjektais informacija (toliau – VSAKIS tarpusavio operacijų derinimo sritis), į VSAKIS dalį, kurioje pateikiami ir patvirtinami finansinių ataskaitų rinkinio duomenys bei eliminavimo informacija ir konsolidavimas (toliau – VSAKIS konsolidavimo sritis) detalizavimui atlikti;

8.8. finansinių ataskaitų rinkinio duomenų ir eliminavimo informacijos teikimas ir tvirtinimas VSAKIS;

8.9. konsoliduotųjų finansinių ataskaitų rinkinio rengimas, tvirtinimas VSAKIS ir pasirašymas;

8.10. ataskaitinio konsolidavimo laikotarpio užbaigimas VSAKIS (ši procedūra konsolidavimo tvarkos apraše nedetalizuojama. Ją atlieka VSAKIS veiklos administratorius).

9. Duomenys už ataskaitinį konsolidavimo laikotarpį teikiami pasirinkus vieną iš naudojamų VSAKIS aprašomosios informacijos požymių – metinį arba tarpinį duomenų teikimo laikotarpį. Viešojo sektoriaus subjektai duomenis konsoliduotųjų finansinių ataskaitų rinkiniams rengti teikia naudodami VSAKIS metinio laikotarpio požymį arba konsolidavimo tvarkos aprašo IV skyriuje nustatytais atvejais – tarpinio laikotarpio požymį.

10. Konsolidavimo procesas vykdomas VSAKIS pagal VSAKIS naudotojų darbo instrukcijas, kurios skelbiamos Finansų ministerijos tinklalapyje adresu www.finmin.lt/vsakis.

11. Konsolidavimo procese dalyvauja juridinio asmens statusą ir kodą turintys (užregistruoti Juridinių asmenų registre) ir juridinio asmens statuso ir kodo neturintys viešojo sektoriaus subjektai. Juridinio asmens statuso ir kodo neturintiems viešojo sektoriaus subjektams Finansų ministerija skiria menamus kodus ir skelbia jų sąrašą savo tinklalapyje adresu www.finmin.lt/vsakis.

12. Menamų kodų sąrašas yra pateiktas konsolidavimo tvarkos aprašo 14 priede „Menamų kodų sąrašas“, ši informacija naudojama tik VSAKIS.

13. Juridinio asmens statuso ir kodo neturintys viešojo sektoriaus subjektai, kuriems yra skirti menami kodai (toliau – menami subjektai):

13.1. išteklių fondai, mokesčių fondai, Lietuvos Respublikos investicijų įstatyme nurodyti fondų fondai arba finansinės priemonės, kai fondų fondas nesteigiamas.

Punkto pakeitimai:

Nr. 1K-66, 2017-02-24, paskelbta TAR 2017-03-03, i. k. 2017-03570

13.2. viešojo sektoriaus subjektų grupės.

14. Konsolidavimo proceso procedūros, kurias atlieka konsolidavimo tvarkos aprašo 3 punkte nustatyti atsakingi asmenys, vykdomos vadovaujantis konsolidavimo kalendoriumi, išskyrus atvejus, kai jos atliekamos konsolidavimo tvarkos aprašo IV skyriuje nustatytais terminais.

15. Konsolidavimo tvarkos aprašo 2 priede „Konsolidavimo proceso procedūros“ konsolidavimo procesas pateikiamas išskaidant į jo metu atliekamas procedūras ir teikiamas konsolidavimo proceso procedūrų aprašymas.

III. PROCEDŪROS

I. ATSAKINGŲ ASMENŲ SKYRIMAS, JŲ KEITIMO ARBA ATŠAUKIMO INICIJAVIMAS IR TVIRTINIMAS

Pakeistas skyriaus pavadinimas:

Nr. 1K-102, 2015-03-10, paskelbta TAR 2015-03-30, i. k. 2015-04621

16. Atsakingo asmens skyrimas arba keitimas yra funkcijų, pagal kurias nustatomos asmens atsakomybės sritys dalyvaujant konsolidavimo procese, priskyrimas konkrečiam viešojo sektoriaus subjekto asmeniui.

17. Kiekvienas viešojo sektoriaus subjektas skiria šiuos atsakingus asmenis:

17.1. finansinių ataskaitų rinkinio pildytoją – asmenį, atsakingą už duomenų teikimą. Finansinių ataskaitų rinkinio pildytojas atlieka šias funkcijas:

17.1.1. teikia ir su kitais viešojo sektoriaus subjektais derina VSAKIS tarpusavio operacijų informaciją;

17.1.2. perkelia tarpusavio operacijų informaciją iš VSAKIS tarpusavio operacijų derinimo srities į VSAKIS konsolidavimo sritį detalizavimui atlikti;

17.1.3. detalizuoja suderintų tarpusavio operacijų informaciją ir teikia papildomą nederinamų operacijų informaciją VSAKIS;

17.1.4. teikia finansinių ataskaitų rinkinio duomenis VSAKIS;

17.1.5. teikia papildomą informaciją konsoliduotųjų finansinių ataskaitų rinkinio pildytojui pagal konsoliduojančio subjekto paklausimą (informacija gali būti teikiama VSAKIS arba kitais būdais, pvz., elektroniniu paštu);

17.1.6. tvirtina finansinių ataskaitų rinkinio duomenų ir eliminavimo informacijos išsamumą VSAKIS;

17.1.7. esant poreikiui, inicijuoja savo, kaip atsakingo asmens, keitimą arba atšaukimą;

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

17.2. finansinių ataskaitų rinkinio tvirtintoją – asmenį, atsakingą už pateiktų duomenų tvirtinimą VSAKIS. Finansinių ataskaitų rinkinio tvirtintojas atlieka šias funkcijas:

17.2.1. tvirtina finansinių ataskaitų rinkinio pildytojo pateiktus finansinių ataskaitų rinkinio duomenis ir eliminavimo informaciją VSAKIS;

17.2.2. esant poreikiui, inicijuoja jį paskyrusio viešojo sektoriaus subjekto finansinių ataskaitų rinkinio pildytojo ir (arba) savo, kaip atsakingo asmens, keitimą arba atšaukimą;

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

17.2.3. tvirtina jį paskyrusio viešojo sektoriaus subjekto finansinių ataskaitų rinkinio pildytojo pakeitimą arba atšaukimą;

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

17.2.4. kontroliuoja, kad jį paskyrusio viešojo sektoriaus subjekto finansinių ataskaitų rinkinio pildytojas konsolidavimo procedūras atliktų pagal konsolidavimo kalendorių.

18. Viešojo sektoriaus subjektas, atsakingas už konsoliduotųjų finansinių ataskaitų rinkinio rengimą, skiria šiuos atsakingus asmenis:

18.1. konsoliduotųjų finansinių ataskaitų rinkinio pildytoją – asmenį, atsakingą už duomenų parengimą. Konsoliduotųjų finansinių ataskaitų rinkinio pildytojas atlieka šias funkcijas:

18.1.1. teikia nuosavybės dalių duomenis VSAKIS;

18.1.2. atlieka menamo subjekto, už kurį yra atsakingas pagal konsolidavimo schemą, komentarų informacijos konsolidavimą VSAKIS (teikiant komentarus pateikiama finansinių ataskaitų rinkinių aiškinamojo rašto tekstinė ir (arba) skaitinė informacija, nustatyta Lietuvos Respublikos finansų ministro patvirtintoje Viešojo sektoriaus subjektų finansinių ataskaitų rinkinių konsolidavimo metodikoje (toliau – konsolidavimo metodika));

18.1.3. teikia papildomą informaciją pagal konsoliduojančio subjekto, priskirto prie aukštesniojo konsolidavimo lygio, pildytojo paklausimą (informacija gali būti teikiama VSAKIS arba kitais būdais, pvz., elektroniniu paštu);

18.1.4. atlieka rankinį duomenų koregavimą VSAKIS;

18.1.5. tvirtina konsoliduotųjų finansinių ataskaitų rinkinio išsamumą VSAKIS;

18.1.6. veda į VSAKIS informaciją apie naujo prie konsolidavimo schemos priskirto viešojo sektoriaus subjekto, kuris priskirtas prie žemesniojo konsolidavimo lygio jo viešojo sektoriaus subjekto grupėje, atsakingus asmenis;

18.1.7. esant poreikiui, inicijuoja savo, kaip atsakingo asmens, ir (arba) visų viešojo sektoriaus subjektų, priskirtų prie žemesnio konsolidavimo lygio jo viešojo sektoriaus subjekto grupėje, atsakingų asmenų keitimą arba atšaukimą;

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

18.1.8. kontroliuoja, kad viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, atsakingi asmenys konsolidavimo procedūras atliktų pagal konsolidavimo kalendorių;

18.1.9. konsultuoja viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, atsakingus asmenis dėl konsolidavimo procedūrų atlikimo;

18.2. konsoliduotųjų finansinių ataskaitų rinkinio tvirtintoją – asmenį, atsakingą už parengtų duomenų tvirtinimą VSAKIS. Konsoliduotųjų finansinių ataskaitų rinkinio tvirtintojas atlieka šias funkcijas:

18.2.1. tvirtina nuosavybės dalių duomenis VSAKIS;

18.2.2. tvirtina konsoliduotųjų finansinių ataskaitų rinkinį VSAKIS;

18.2.3. esant poreikiui, inicijuoja menamo subjekto, už kurį yra atsakingas pagal konsolidavimo schemą, visų atsakingų asmenų ir (arba) visų viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, atsakingų asmenų keitimą arba atšaukimą;

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

18.2.4. tvirtina menamo subjekto, už kurį yra atsakingas pagal konsolidavimo schemą, visų atsakingų asmenų (išskyrus savo, kaip atsakingo asmens) ir (arba) visų viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, atsakingų asmenų keitimą arba atšaukimą;

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

18.2.5. kontroliuoja, kad menamo subjekto, už kurį yra atsakingas pagal konsolidavimo schemą, konsoliduotųjų finansinių ataskaitų rinkinio pildytojas ir stebėtojas konsolidavimo procedūras atliktų pagal konsolidavimo kalendorių;

18.3. konsoliduotųjų finansinių ataskaitų rinkinio stebėtoją – asmenį, atsakingą už konsolidavimo proceso stebėseną VSAKIS. Konsoliduotųjų finansinių ataskaitų rinkinio stebėtojas atlieka šias funkcijas:

18.3.1. vykdo viešojo sektoriaus subjektų, priskirtų prie žemesnio konsolidavimo lygio jo viešojo sektoriaus subjekto grupėje, finansinių ataskaitų rinkinio duomenų ir eliminavimo informacijos arba konsoliduotųjų finansinių ataskaitų rinkinio duomenų apsaugą VSAKIS nuo galimo jų pakeitimo dėl atsakingų asmenų veiksmų;

18.3.2. vykdo viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, finansinių ataskaitų rinkinio duomenų ir eliminavimo informacijos arba konsoliduotųjų finansinių ataskaitų rinkinio duomenų apsaugos panaikinimą VSAKIS;

18.3.3. esant poreikiui, inicijuoja savo, kaip atsakingo asmens, ir (arba) visų viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, atsakingų asmenų keitimą arba atšaukimą;

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

18.3.4. kontroliuoja, kad menamo subjekto, už kurį yra atsakingas pagal konsolidavimo schemą, konsoliduotųjų finansinių ataskaitų rinkinio pildytojas ir visų viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, atsakingi asmenys konsolidavimo procedūras atliktų pagal konsolidavimo kalendorių;

18.3.5. konsultuoja viešojo sektoriaus subjektų, priskirtų prie žemesniojo konsolidavimo lygio jo viešojo sektoriaus subjekto grupėje, atsakingus asmenis dėl konsolidavimo procedūrų atlikimo.

181. Veiklos administratorius turi teisę atmesti inicijuotą atsakingo asmens keitimą arba atšaukimą, jei per du kalendorinius mėnesius nuo atsakingo asmens inicijavimo atsakingas asmuo, turintis šį veiksmą patvirtinti arba atmesti, to neatlieka.

Papildyta punktu:

Nr. 1K-102, 2015-03-10, paskelbta TAR 2015-03-30, i. k. 2015-04621

19. Konsoliduotųjų finansinių ataskaitų rinkinio pildytojo funkcijas, susijusias su nacionalinio ir valstybės konsoliduotųjų finansinių ataskaitų rinkinių rengimu, atlieka VSAKIS veiklos analitikas.

20. Viešojo sektoriaus subjektai, teikiantys duomenis konsoliduotųjų finansinių ataskaitų rinkiniams rengti, turi teisę skirti vieną finansinių ataskaitų rinkinio pildytoją ir papildomus finansinių ataskaitų rinkinio pildytojus, kurių skaičius konkrečiam viešojo sektoriaus subjektui teikiamas 21 punkte nustatyta tvarka. Konsoliduojantys viešojo sektoriaus subjektai turi teisę skirti vieną konsoliduotųjų finansinių ataskaitų rinkinio pildytoją ir papildomus konsoliduotųjų finansinių ataskaitų rinkinio pildytojus, kurių skaičius konkrečiam viešojo sektoriaus subjektui teikiamas 21 punkte nustatyta tvarka.

21. Viešojo sektoriaus subjektams tenkančius papildomus finansinių ataskaitų rinkinio pildytojų ir konsoliduotųjų finansinių ataskaitų rinkinio pildytojų skaičius nustato Finansų ministerija iki ataskaitinių metų konsolidavimo kalendoriuje nustatytų darbų pradžios šia tvarka:

21.1. įvertinamas ataskaitinį konsolidavimo laikotarpį galimas suteikti bendras papildomų finansinių ataskaitų rinkinio pildytojų prieigų skaičius ir bendras konsoliduotųjų finansinių ataskaitų rinkinio pildytojų prieigų skaičius;

21.2. bendras finansinių ataskaitų rinkinio pildytojų prieigų skaičius proporcingai paskirstomas viešojo sektoriaus subjektams pateiktų derinti praėjusio ataskaitinio konsolidavimo laikotarpio tarpusavio operacijų su kitais viešojo sektoriaus subjektais skaičiui;

21.3. bendras konsoliduotųjų finansinių ataskaitų rinkinio pildytojų prieigų skaičius proporcingai paskirstomas viešojo sektoriaus subjektams, atsakingiems už konsoliduotųjų finansinių ataskaitų rinkinių rengimą, pateiktų derinti viešojo sektoriaus subjektų grupei priskirtų viešojo sektoriaus subjektų praėjusio ataskaitinio konsolidavimo laikotarpio tarpusavio operacijų skaičiui, taikant svertinį koeficientą 0,5, ir viešojo sektoriaus subjektų grupei ataskaitinį konsolidavimo laikotarpį priskirtų viešojo sektoriaus subjektų skaičiui, taikant svertinį koeficientą 0,5;

21.4. jei viešojo sektoriaus subjektams nereikia papildomų atsakingų asmenų (apie ką jie privalo informuoti Finansų ministeriją iki kiekvienų ataskaitinių metų lapkričio 15 d.), jiems nustatomi mažesni finansinių ataskaitų rinkinio pildytojų ir konsoliduotųjų finansinių ataskaitų rinkinio pildytojų prieigų skaičiai, nei proporcingai tenkantys skaičiai, o likusios VSAKIS prieigos paskirstomos kitiems viešojo sektoriaus subjektams 21.2 ir 21.3 punktuose nustatyta tvarka;

21.5. kiekvieną ataskaitinį konsolidavimo laikotarpį finansinių ataskaitų rinkinio pildytojų ir konsoliduotųjų finansinių ataskaitų rinkinio pildytojų prieigų skaičiai perskirstomi tik esant reikšmingiems, lyginant su praėjusiu ataskaitiniu konsolidavimo laikotarpiu, konkretiems viešojo sektoriaus subjektams tenkančių derinamų tarpusavio operacijų arba viešojo sektoriaus subjektų grupei priskirtų viešojo sektoriaus subjektų skaičiaus pokyčiams.

22. Finansų ministerija savo tinklalapyje adresu www.finmin.lt/vsakis skelbia ir, esant reikšmingiems pokyčiams, atnaujina kiekvienam viešojo sektoriaus subjektui nustatytus finansinių ataskaitų rinkinio pildytojų ir konsoliduotųjų finansinių ataskaitų rinkinio pildytojų skaičius iki einamųjų metų konsolidavimo kalendoriuje nustatytų darbų pradžios.

23. Antras ir kiekvienas kitas finansinių ataskaitų rinkinio pildytojas atlieka 17.1.1–17.1.5 ir 17.1.7 punktuose nurodytas funkcijas.

24. Antras ir kiekvienas kitas konsoliduotųjų finansinių ataskaitų rinkinio pildytojas atlieka 18.1.1–18.1.4 ir 18.1.6–18.1.9 punktuose nurodytas funkcijas.

25. Skiriant konsolidavimo tvarkos aprašo 17–18 ir 23–24 punktuose nurodytus atsakingus asmenis, tas pats asmuo gali būti priskirtas tik prie vienos iš šių grupių:

25.1. 1 grupė – konsoliduotųjų finansinių ataskaitų rinkinio stebėtojas;

25.2. 2 grupė – finansinių ataskaitų rinkinio tvirtintojas, konsoliduotųjų finansinių ataskaitų rinkinio tvirtintojas;

25.3. 3 grupė – finansinių ataskaitų rinkinio pildytojas, konsoliduotųjų finansinių ataskaitų rinkinio pildytojas;

25.4. 4 grupė – antras ir kiekvienas kitas finansinių ataskaitų rinkinio pildytojas, antras ir kiekvienas kitas konsoliduotųjų finansinių ataskaitų rinkinio pildytojas.

26. Naujo prie konsolidavimo schemos priskirto viešojo sektoriaus subjekto atsakingų asmenų nustatymas VSAKIS vyksta šia tvarka:

26.1. VSAKIS administratorius naujam prie konsolidavimo schemos priskirtam viešojo sektoriaus subjektui priskiria reikiamų atsakingų asmenų funkcijas atitinkančias VSAKIS naudotojų teises;

26.2. naujo prie konsolidavimo schemos priskirto viešojo sektoriaus subjekto arba visų viešojo sektoriaus subjektų (pagal konsoliduojančio subjekto, kuris priskirtas prie aukštesniojo konsolidavimo lygio jo viešojo sektoriaus subjekto grupėje, paklausimą) vadovas arba jo įgaliotas asmuo, vadovaudamasis vidinėmis procedūromis, paskiria atsakingus asmenis, nurodytus konsolidavimo tvarkos aprašo 17–18 ir 23–24 punktuose, ir priskiria jiems funkcijas, pagal kurias nustatoma šių asmenų atsakomybė konsolidavimo proceso metu;

26.3. informaciją apie asmenį, kuriam priskirtos funkcijos, pagal kurias nustatomos atsakingo asmens atsakomybės sritys konsolidavimo proceso metu, viešojo sektoriaus subjekto vadovas arba jo įgaliotas asmuo teikia prie aukštesniojo konsolidavimo lygio priskirto konsoliduotųjų finansinių ataskaitų rinkinio pildytojui, kuris šią informaciją įveda į VSAKIS. Atsakingų asmenų informacijos pateikimo forma yra nustatyta konsolidavimo tvarkos aprašo 3 priede „Naujai prie konsolidavimo schemos priskirto viešojo sektoriaus subjekto atsakingų asmenų informacijos pateikimo forma“.

27. Jeigu atsakingas asmuo neinicijavo ir (arba) nepatvirtino savo arba kitų viešojo sektoriaus subjektų atsakingų asmenų keitimo VSAKIS, viešojo sektoriaus subjekto vadovas arba jo įgaliotas asmuo, esant reikalui, privalo kreiptis į kito viešojo sektoriaus subjekto atsakingus asmenis, turinčius teisę atlikti atsakingo asmens keitimo iniciavimą ir (arba) patvirtinimą, nurodydamas viešojo sektoriaus subjekto kodą, pavadinimą, naujo skiriamo atsakingo asmens funkciją, vardą, pavardę ir elektroninio pašto adresą.

28. Konsolidavimo tvarkos aprašo 4 priede „Naujo prie konsolidavimo schemos priskirto viešojo sektoriaus subjekto atsakingų asmenų skyrimo procedūra“ pateikti atsakingų asmenų skyrimo procedūra ir jos veiksmų aprašymas (šią procedūrą vykdo konsolidavimo tvarkos aprašo 26 punkte nustatyti viešojo sektoriaus subjektai ir VSAKIS administratorius).

29. Atsakingo asmens keitimą, esant poreikiui, VSAKIS atlieka visi viešojo sektoriaus subjektai šia tvarka:

29.1. inicijuojamas atsakingo asmens keitimas. Atsakingo asmens keitimą VSAKIS inicijuoja šie viešojo sektoriaus subjekto atsakingi asmenys:

29.1.1. finansinių ataskaitų rinkinio pildytojas inicijuoja savo, kaip atsakingo asmens, keitimą;

29.1.2. finansinių ataskaitų rinkinio tvirtintojas inicijuoja jį paskyrusio viešojo sektoriaus subjekto finansinių ataskaitų rinkinio pildytojo ir (arba) savo, kaip atsakingo asmens, keitimą;

29.1.3. konsoliduotųjų finansinių ataskaitų rinkinio pildytojas inicijuoja savo, kaip atsakingo asmens, ir (arba) visų atsakingų asmenų, priskirtų prie žemesnio konsolidavimo lygio jo viešojo sektoriaus subjekto grupėje, keitimą;

29.1.4. konsoliduotųjų finansinių ataskaitų rinkinio tvirtintojas inicijuoja menamo subjekto, už kurį yra atsakingas pagal konsolidavimo schemą, konsoliduotųjų finansinių ataskaitų rinkinio pildytojo, stebėtojo ir (arba) savo, kaip atsakingo asmens, keitimą ir (arba) visų atsakingų asmenų, priskirtų prie žemesnio konsolidavimo lygio jo viešojo sektoriaus subjekto grupėje, keitimą;

29.1.5. konsoliduotųjų finansinių ataskaitų rinkinio stebėtojas inicijuoja savo, kaip atsakingo asmens, keitimą ir (arba) visų atsakingų asmenų, priskirtų prie žemesnio konsolidavimo lygio jo viešojo sektoriaus subjekto grupėje, keitimą;

29.2. tvirtinamas atsakingo asmens keitimas. Atsakingo asmens keitimą VSAKIS tvirtina šie viešojo sektoriaus subjekto atsakingi asmenys:

29.2.1. finansinių ataskaitų rinkinio tvirtintojas tvirtina jį paskyrusio viešojo sektoriaus subjekto finansinių ataskaitų rinkinio pildytojo keitimą;

29.2.2. konsoliduotųjų finansinių ataskaitų rinkinio tvirtintojas tvirtina menamo subjekto, už kurį yra atsakingas pagal konsolidavimo schemą, konsoliduotųjų finansinių ataskaitų rinkinio pildytojo, stebėtojo ir (arba) visų atsakingų asmenų, priskirtų prie žemesnio konsolidavimo lygio jo viešojo sektoriaus subjekto grupėje, keitimą.

30. Konsolidavimo tvarkos aprašo 5 priede „Atsakingų asmenų keitimo inicijavimo ir tvirtinimo procedūra“ pavaizduota atsakingų asmenų keitimo inicijavimo ir tvirtinimo procedūra bei jos veiksmų aprašymas (šią procedūrą vykdo konsolidavimo tvarkos aprašo 29 punkte nustatyti viešojo sektoriaus subjektai).

II. KONSOLIDAVIMO SCHEMOS IR VIEŠOJO SEKTORIAUS SUBJEKTŲ SĄRAŠŲ RENGIMAS, ATNAUJINIMAS IR SKELBIMAS

31. Viešojo sektoriaus subjektai informuoja apie ataskaitiniu konsolidavimo laikotarpiu savo kontroliuojamus ir (arba) valdomus viešojo sektoriaus subjektus ir šių subjektų kontroliuojamus ir (arba) valdomus viešojo sektoriaus subjektus Finansų ministeriją Lietuvos Respublikos Vyriausybės 2008 m. liepos 16 d. nutarimo Nr. 730 „Dėl Lietuvos Respublikos viešojo sektoriaus subjektų grupių finansinėms ataskaitoms konsoliduoti sudėties, lygių, konsoliduotųjų finansinių ataskaitų rinkinių rengimo tvarkos ir už jų parengimą atsakingų viešojo sektoriaus subjektų nustatymo“ (toliau – LRV nutarimas Nr. 730) nustatyta tvarka. Pavyzdinė kontroliuojamų ir valdomų viešojo sektoriaus subjektų informacijos teikimo forma yra pateikta konsolidavimo tvarkos aprašo 6 priede.

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

32. Viešojo sektoriaus subjektai teikia Finansų ministerijai svarbią konsolidavimui atlikti informaciją LRV nutarimo Nr. 730 nustatyta tvarka. Pavyzdinė tokios informacijos teikimo forma yra pateikta konsolidavimo tvarkos aprašo 7 priede „Konsolidavimui atlikti svarbios informacijos teikimo forma“.

33. Finansų ministerija rengia ir skelbia patvirtintą konsolidavimo schemą LRV nutarimo Nr. 730 nustatyta tvarka.

34. Finansų ministerija rengia ir savo tinklalapyje www.finmin.lt/vsakis skelbia viešojo sektoriaus subjektų sąrašus, kuriuose pateikiama informacija apie viešojo sektoriaus subjektus, su kuriais informaciją apie per ataskaitinį konsolidavimo laikotarpį vykusias tarpusavio operacijas turi suderinti ir pateikti VSAKIS visi viešojo sektoriaus subjektai (toliau − viešojo sektoriaus subjektų sąrašai). Viešojo sektoriaus subjektų sąrašuose (keliuose arba viename iš jų) pateikiama ši informacija:

34.1. viešojo sektoriaus subjekto kodas;

34.2. viešojo sektoriaus subjekto pavadinimas;

34.3. viešojo sektoriaus subjekto teisinė forma;

34.4. data, nuo kada viešojo sektoriaus subjektas yra įtrauktas į viešojo sektoriaus subjektų sąrašą;

34.5. data, nuo kada viešojo sektoriaus subjektas nebepatenka į viešojo sektoriaus subjektų sąrašą (reorganizavimo (likvidavimo) data arba viešojo sektoriaus subjekto teisinio statuso praradimo data, nurodoma konsolidavimo tvarkos aprašo IV skyriuje nustatytais atvejais);

34.6. viešojo sektoriaus subjekto, administruojančio menamą subjektą, nurodytą konsolidavimo tvarkos aprašo 13.1 papunktyje, pavadinimas ir kodas;

34.7. viešojo sektoriaus subjekto (subjektų), prie kurio (kurių) VSAKIS prijungiamas reorganizuojamas viešojo sektoriaus subjektas, arba reorganizuotų sujungimo (padalijimo) atveju įsteigtų naujų viešojo sektoriaus subjekto subjektų pavadinimai ir kodai.

Punkto pakeitimai:

Nr. 1K-66, 2017-02-24, paskelbta TAR 2017-03-03, i. k. 2017-03570

35. Finansų ministerija skelbia ir atnaujina viešojo sektoriaus subjektų sąrašus pagal viešojo sektoriaus subjektų pateiktą informaciją:

35.1. per 30 kalendorinių dienų nuo ataskaitinių finansinių metų pabaigos – visų viešojo sektoriaus subjektų, ataskaitiniu konsolidavimo laikotarpiu dalyvaujančių konsolidavimo procese, sąrašą;

35.2. per 30 kalendorinių dienų nuo ataskaitinių finansinių metų pabaigos – viešojo sektoriaus subjektų, kurių finansinių ataskaitų rinkinių duomenys ir eliminavimo informacija nebuvo įtraukti į praėjusio ataskaitinio konsolidavimo laikotarpio konsoliduotųjų finansinių ataskaitų rinkinį ir kurie privalo pateikti pradinių likučių informaciją, sąrašą;

35.3. du kartus per kalendorinį mėnesį, iki 15 ir iki 30 kiekvieno mėnesio dienos, – viešojo sektoriaus subjektų, kurie ataskaitiniu konsolidavimo laikotarpiu yra likviduojami, reorganizuojami, išregistruoti ar prarado viešojo sektoriaus subjekto teisinį statusą, sąrašą.

36. Finansų ministerija parengia konsolidavimo schemą ir viešojo sektoriaus subjektų sąrašus ir atnaujina šią informaciją VSAKIS iki ataskaitinių metų konsolidavimo kalendoriuje nustatytų darbų pradžios. Viešojo sektoriaus subjektų, atsakingų už konsoliduotųjų finansinių ataskaitų rinkinių rengimą, atsakingi asmenys atlieka šiuos veiksmus:

36.1. patikrina konsolidavimo schemos ir viešojo sektoriaus subjektų sąrašų informaciją VSAKIS;

36.2. per 7 kalendorines dienas nuo informavimo apie konsolidavimo schemos ir viešojo sektoriaus subjektų sąrašų informacijos atnaujinimą VSAKIS apie nustatytus neatitikimus informuoja Finansų ministeriją.

37. Konsolidavimo tvarkos aprašo 8 priede „Konsolidavimo schemos ir viešojo sektoriaus subjektų sąrašų rengimo, atnaujinimo ir skelbimo procedūra“ pateikta konsolidavimo schemos ir viešojo sektoriaus subjektų sąrašų rengimo, atnaujinimo ir skelbimo procedūros tvarka ir jos veiksmų aprašymas.

III. INFORMACIJOS APIE NUOSAVYBĖS DALIS TEIKIMAS IR TVIRTINIMAS

38. Visų lygių konsoliduojantys subjektai į VSAKIS teikia konsolidavimo metodikoje nustatytą informaciją apie nuosavybės dalis. Viešojo sektoriaus subjektai, atsakingi už nacionalinio finansinių ataskaitų rinkinio rengimą, Valstybinio socialinio draudimo fondo ir Privalomojo sveikatos draudimo fondo konsoliduotųjų finansinių ataskaitų rinkinių rengimą, informacijos apie nuosavybės dalis neteikia – ši informacija VSAKIS pateikiama automatiškai.

39. Pirmą kartą į VSAKIS pateikta informacija apie nuosavybės dalis į kitą ataskaitinį konsolidavimo laikotarpį perkeliama automatiškai, t. y. vėlesniais metais konsoliduojantys subjektai patikrina ankstesniais metais pateiktą informaciją ir koreguoja ją, jei yra pasikeitimų.

40. Jeigu viešojo sektoriaus subjektas neturi tiesiogiai kontroliuojamų viešojo sektoriaus subjektų, bet turi netiesiogiai kontroliuojamų ir (arba) valdomų viešojo sektoriaus subjektų, už informacijos apie šio viešojo sektoriaus subjekto netiesiogiai kontroliuojamų ir (arba) valdomų viešojo sektoriaus subjektų nuosavybės dalis teikimą VSAKIS yra atsakingas viešojo sektoriaus subjektas, kontroliuojantis netiesiogiai kontroliuojamą ir (arba) valdomą viešojo sektoriaus subjektą. Konsoliduotųjų finansinių ataskaitų rinkinio nerengiantys viešojo sektoriaus subjektai, priskiriami prie III konsolidavimo lygio, privalo pateikti viešojo sektoriaus subjektui, atsakingam už II konsolidavimo lygio konsoliduotųjų finansinių ataskaitų rinkinio rengimą, informaciją apie kitų viešojo sektoriaus subjektų nuosavybės dalį (procentais), kurią jie valdo.

Pavyzdys. Prie III konsolidavimo lygio priskirti du universitetai (biudžetinės įstaigos), neturintys kontroliuojamų viešojo sektoriaus subjektų, valdo viešąją įstaigą „A“ (kuri yra viešojo sektoriaus subjektas), kiekvienas po 30 proc. Universitetai privalo pateikti Finansų ministerijai informaciją apie šios viešosios įstaigos nuosavybės dalį, kurią jie valdo.

41. Kai keli viešojo sektoriaus subjektai atskirai to paties subjekto nekontroliuoja, tačiau kontroliuoja jį kartu, o jų turima nuosavybės dalis nėra vienoda, už informacijos apie kontroliuojamo viešojo sektoriaus subjekto nuosavybės dalis teikimą į VSAKIS yra atsakingas tas viešojo sektoriaus subjektas, kuris turi didesnę nuosavybės dalį, neatsižvelgiant į tai, ar bent vienas arba visi subjektai įgyvendina valstybės kaip dalininkės teises ir pareigas.

42. Pateiktos informacijos apie nuosavybės dalis tvirtinimas yra atliekamas dviem etapais. Pirma, konsoliduotųjų finansinių ataskaitų rinkinio pildytojas patvirtina, kad pateikti duomenys yra išsamūs ir teisingi. Patvirtinęs duomenų išsamumą konsoliduotųjų finansinių ataskaitų rinkinio tvirtintojas patvirtina konsoliduotųjų finansinių ataskaitų rinkinio pildytojo pateiktus duomenis.

43. Jei VSAKIS veiklos administratorius nustato pateiktų nuosavybės dalių duomenų klaidų, jis duomenis grąžina koreguoti atitinkamo viešojo sektoriaus subjekto konsoliduotųjų finansinių ataskaitų rinkinio pildytojui.

44. Konsoliduotųjų finansinių ataskaitų rinkinio pildytojui ir tvirtintojui laiku neatlikus šio aprašo 42 punkte nustatytų veiksmų, VSAKIS veiklos administratorius išsiunčia pranešimą, kuriame nurodo, kad iki nustatyto termino šie veiksmai privalo būti atlikti. Jei konsoliduotųjų finansinių ataskaitų rinkinio pildytojai ir tvirtintojai, gavę pranešimą, neatlieka 42 punkte nurodytų veiksmų, VSAKIS veiklos administratorius patvirtina informaciją apie nuosavybės dalis VSAKIS.

45. Konsolidavimo tvarkos aprašo 9 priede „Informacijos apie nuosavybės dalis pateikimo ir tvirtinimo VSAKIS procedūra“ pavaizduota informacijos apie nuosavybės dalis teikimo ir tvirtinimo VSAKIS procedūra ir pateiktas jos veiksmų aprašymas.

IV. TARPUSAVIO OPERACIJŲ INFORMACIJOS, KURI YRA DERINAMA SU KITAIS VIEŠOJO SEKTORIAUS SUBJEKTAIS, TEIKIMAS VSAKIS TARPUSAVIO OPERACIJŲ DERINIMO SRITYJE IR DERINIMAS

46. Kiekvienas viešojo sektoriaus subjektas į VSAKIS tarpusavio operacijų derinimo sritį pateikia ir suderina tarpusavio operacijų informaciją atskirai su kiekvienu 35.1 ir 35.2 punktuose nurodytuose viešojo sektoriaus subjektų sąrašuose pateiktu viešojo sektoriaus subjektu. Tarpusavio operacijų informacija, derinama su viešojo sektoriaus subjektais, yra nustatyta konsolidavimo metodikoje.

47. Tarpusavio operacijų informacija pateikiama VSAKIS naudojant metinio laikotarpio požymį, išskyrus šio konsolidavimo tvarkos aprašo IV skyriuje nustatytus atvejus.

48. Jeigu viešojo sektoriaus subjektas į viešojo sektoriaus subjektų sąrašus įtrauktas ne nuo ataskaitinio konsolidavimo laikotarpio pradžios, informacija apie tarpusavio operacijas su šiuo viešojo sektoriaus subjektu turi būti teikiama ir derinama tik nuo datos, kada šis viešojo sektoriaus subjektas buvo įtrauktas į viešojo sektoriaus subjektų sąrašus (data, nuo kada konkretus viešojo sektoriaus subjektas įtrauktas į viešojo sektoriaus subjektų sąrašus, yra nurodyta sąraše, nustatytame konsolidavimo tvarkos aprašo 35.1 punkte).

49. Jeigu viešojo sektoriaus subjektas nebepatenka į viešojo sektoriaus subjektų sąrašus nepasibaigus ataskaitiniam konsolidavimo laikotarpiui, informacija apie tarpusavio operacijas su šiuo viešojo sektoriaus subjektu turi būti teikiama ir derinama tik iki datos, iki kurios viešojo sektoriaus subjektas buvo viešojo sektoriaus subjektų sąrašuose (data, nuo kada viešojo sektoriaus subjektas nebepatenka į viešojo sektoriaus subjektų sąrašus, yra nurodyta viešojo sektoriaus subjektų sąraše, nustatytame konsolidavimo tvarkos aprašo 35.3 punkte).

50. Jeigu viešojo sektoriaus subjektas vykdo tarpusavio operaciją su menamu subjektu, nurodytu konsolidavimo tvarkos aprašo 13.1 papunktyje, tačiau viešojo sektoriaus subjekto finansinėje apskaitoje ši tarpusavio operacija yra registruojama su viešojo sektoriaus subjektu, administruojančiu šį menamą subjektą, informaciją apie tokią tarpusavio operaciją viešojo sektoriaus subjektas turi pateikti į VSAKIS ir suderinti su menamu subjektu (nepriklausomai, kaip ši operacija yra užregistruota finansinėje apskaitoje).

Pavyzdžiui, socialinio draudimo įmokas viešojo sektoriaus subjektas perveda Valstybinio socialinio draudimo fondo valdybai prie Socialinės apsaugos ir darbo ministerijos, tačiau pervedamą sumą gauna ir rodo apskaitoje Valstybinio socialinio draudimo fondas, todėl informaciją apie šią tarpusavio operaciją viešojo sektoriaus subjektas turi pateikti ir suderinti su Valstybinio socialinio draudimo fondu.

Punkto pakeitimai:

Nr. 1K-66, 2017-02-24, paskelbta TAR 2017-03-03, i. k. 2017-03570

51. Teikiant ir derinant tarpusavio operacijų informaciją su menamais subjektais, nurodytais konsolidavimo tvarkos aprašo 13.1 papunktyje, turi būti naudojamas atitinkamam menamam subjektui skirtas menamas kodas.

Punkto pakeitimai:

Nr. 1K-66, 2017-02-24, paskelbta TAR 2017-03-03, i. k. 2017-03570

52. Konsolidavimo tvarkos aprašo 10 priede „Tarpusavio operacijų informacijos, kuri yra derinama su kitais viešojo sektoriaus subjektais, teikimo VSAKIS tarpusavio operacijų derinimo srityje ir derinimo procedūra“ pavaizduota su kitais viešojo sektoriaus subjektais derinamos tarpusavio operacijų informacijos teikimo ir derinimo procedūra ir pateiktas veiksmų aprašymas.

V. TARPUSAVIO OPERACIJŲ INFORMACIJOS PERKĖLIMAS Į VSAKIS KONSOLIDAVIMO SRITĮ DETALIZAVIMUI ATLIKTI

53. Viešojo sektoriaus subjektų tarpusavio operacijų informaciją iš VSAKIS tarpusavio operacijų derinimo srities į VSAKIS konsolidavimo sritį detalizavimui atlikti Finansų ministerijos nustatytu periodiškumu perkelia VSAKIS administratorius. Informacijos perkėlimo periodiškumas ir laikas skelbiamas Finansų ministerijos interneto tinklalapyje www.finmin.lt/vsakis.

54. Esant poreikiui, Finansų ministerija tarpusavio operacijų informaciją perkelti iš VSAKIS tarpusavio operacijų derinimo srities į VSAKIS konsolidavimo sritį gali leisti kiekvienam viešojo sektoriaus subjektui. Konsolidavimo tvarkos aprašo 11 priede „Tarpusavio operacijų informacijos perkėlimo į VSAKIS konsolidavimo sritį detalizavimui atlikti procedūra“ pavaizduota tarpusavio operacijų informacijos perkėlimo procedūra ir pateiktas jos veiksmų aprašymas.

VI. FINANSINIŲ ATASKAITŲ RINKINIO DUOMENŲ IR ELIMINAVIMO INFORMACIJOS TEIKIMAS IR TVIRTINIMAS

55. Kiekvieno viešojo sektoriaus subjekto atsakingi asmenys į VSAKIS teikia ir tvirtina konsolidavimo metodikoje nustatytus finansinių ataskaitų rinkinio duomenis ir eliminavimo informaciją.

56. Viešojo sektoriaus subjektų pateiktą finansinių ataskaitų rinkinio ir eliminavimo informaciją patikrinus VSAKIS, vadovaujantis korektiškumo tikrinimo taisyklėmis, finansinių ataskaitų rinkinio pildytojui pateikiamas klaidų sąrašas ir nurodoma kontrolės būseną (blokavimas arba įspėjimas). Korektiškumo tikrinimo taisyklės nustatomos VSAKIS atsižvelgiant į VSAFAS nuostatas ir kitų teisės aktų, reglamentuojančių viešojo sektoriaus apskaitos tvarkymą, nuostatas. Jeigu finansinių ataskaitų rinkinyje ir eliminavimo informacijoje yra klaidų, kurių kontrolės būsena yra blokavimas, finansinių ataskaitų rinkinio pildytojas negali pateikti šio rinkinio VSAKIS.

57. Finansinių ataskaitų rinkinio duomenys ir eliminavimo informacija tvirtinami dviem etapais. Pirma, finansinių ataskaitų rinkinio pildytojas patvirtina, kad pateikti duomenys yra išsamūs ir teisingi. Antra, finansinių ataskaitų rinkinio tvirtintojas patvirtina finansinių ataskaitų rinkinio pildytojo pateiktus duomenis.

571. Viešojo sektoriaus subjektai tikslinti finansinių ataskaitų rinkinio duomenis ir eliminavimo informaciją po konsolidavimo kalendoriuje nustatyto finansinių ataskaitų rinkinio duomenų ir eliminavimo informacijos tvirtinimo darbo pabaigos termino gali tik gavę leidimą:

571.1. iš Finansų ministerijos, kai finansinių ataskaitų rinkinio duomenys ir eliminavimo informacija tikslinami, kol dar nėra prasidėjęs žemiausiojo lygio konsoliduotųjų finansinių ataskaitų rinkinio parengimo darbas, už kurio atlikimą yra atsakingas konsoliduojantis subjektas, kurio viešojo sektoriaus subjektų grupei priskirtas tikslinimą atliekantis viešojo sektoriaus subjektas;

571.2. iš konsoliduojančio subjekto, kuris atsako už konsoliduotųjų finansinių ataskaitų rinkinio parengimo ar tvirtinimo darbo, kuris atliekamas tikslinimo metu, atlikimą, ir visų konsoliduojančių subjektų, priskirtų prie žemesniojo konsolidavimo lygio, kurių viešojo sektoriaus subjektų grupei priskirtas tikslinimą atliekantis viešojo sektoriaus subjektas, kai žemiausiojo lygio konsoliduotųjų finansinių ataskaitų rinkinio parengimo darbas, už kurio atlikimą yra atsakingas konsoliduojantis subjektas, kurio viešojo sektoriaus subjektų grupei priskirtas tikslinimą atliekantis viešojo sektoriaus subjektas, jau yra prasidėjęs.

Papildyta punktu:

Nr. 1K-102, 2015-03-10, paskelbta TAR 2015-03-30, i. k. 2015-04621

572. Viešojo sektoriaus subjektai prašymus tikslinti finansinių ataskaitų rinkinio duomenis ir eliminavimo informaciją konsolidavimo tvarkos aprašo 571.2 papunktyje nustatytu atveju siunčia prie žemiausiojo konsolidavimo lygio priskirtam konsoliduojančiam subjektui, kurio viešojo sektoriaus subjektų grupei jie priskirti, nurodydami priežastį, kodėl duomenys turi būti tikslinami. Konsoliduojantis subjektas, davęs leidimą tikslinti duomenis, siunčia prašymą tikslinti duomenis prie aukštesniojo konsolidavimo lygio priskirtam konsoliduojančiam subjektui, nurodydamas viešojo sektoriaus subjektus, kurių duomenis reikia tikslinti, ir priežastį, kodėl jie turi būti tikslinami. Viešojo sektoriaus subjektui galimybė tikslinti duomenis VSAKIS sudaroma, kai leidimą duoda konsoliduojantis subjektas, kuris atsako už konsoliduotųjų finansinių ataskaitų rinkinio parengimo ar tvirtinimo darbo, kuris atliekamas tikslinimo metu, atlikimą.

Papildyta punktu:

Nr. 1K-102, 2015-03-10, paskelbta TAR 2015-03-30, i. k. 2015-04621

573. Viešojo sektoriaus subjektai tikslinti finansinių ataskaitų rinkinio duomenis ir eliminavimo informaciją gali ne ilgiau nei iki konsoliduotųjų finansinių ataskaitų rinkinio parengimo ar tvirtinimo darbo, kuris atliekamas tikslinimo metu, pabaigos termino. Konsoliduojantis subjektas, atsakingas už šio darbo atlikimą ir davęs leidimą tikslinti duomenis, gali nustatyti ankstesnį terminą. Anksčiau minėtojo konsoliduojančio subjekto atsakingi asmenys kontroliuoja, kad viešojo sektoriaus subjektas duomenų tikslinimą atliktų iki nustatyto termino.

Papildyta punktu:

Nr. 1K-102, 2015-03-10, paskelbta TAR 2015-03-30, i. k. 2015-04621

58. Konsolidavimo tvarkos aprašo 12 priede „Finansinių ataskaitų rinkinio duomenų ir eliminavimo informacijos teikimo ir tvirtinimo procedūra“ pavaizduota finansinių ataskaitų rinkinio duomenų ir eliminavimo informacijos teikimo ir tvirtinimo procedūra ir pateiktas jos veiksmų aprašymas.

VII. KONSOLIDUOTŲJŲ FINANSINIŲ ATASKAITŲ RINKINIO RENGIMAS, TVIRTINIMAS IR PASIRAŠYMAS

59. Konsoliduotųjų finansinių ataskaitų rinkinys rengiamas ir tvirtinamas laipsniškai nuo žemiausiojo konsolidavimo lygio iki aukščiausiojo. Pirmiausia yra parengiami ir patvirtinami prie žemiausiojo konsolidavimo lygio priskirtų viešojo sektoriaus subjektų grupių konsoliduotųjų finansinių ataskaitų rinkiniai. Tada yra rengiami prie vienu konsolidavimo lygiu aukščiau priskirtų viešojo sektoriaus subjektų grupių konsoliduotųjų finansinių ataskaitų rinkiniai. Šis konsoliduotųjų finansinių ataskaitų rinkinių rengimo ir tvirtinimo procesas vykdomas tol, kol parengiamas ir patvirtinamas nacionalinis finansinių ataskaitų rinkinys.

591. Konsoliduotųjų finansinių ataskaitų rinkinių tikslinimas atliekamas analogiškai konsolidavimo tvarkos aprašo 571.2 papunktyje, 572 ir 573 punktuose nustatytai tvarkai.

Papildyta punktu:

Nr. 1K-102, 2015-03-10, paskelbta TAR 2015-03-30, i. k. 2015-04621

60. Patvirtintas konsoliduotųjų finansinių ataskaitų rinkinys yra atspausdinamas ir pasirašomas Lietuvos Respublikos viešojo sektoriaus atskaitomybės įstatymo nustatyta tvarka.

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

61. Konsolidavimo tvarkos aprašo 13 priede „Konsoliduotųjų finansinių ataskaitų rinkinio rengimo ir tvirtinimo procedūra“ pavaizduota konsoliduotųjų finansinių ataskaitų rinkinio rengimo ir tvirtinimo procedūra ir pateiktas jos veiksmų aprašymas.

IV. LIKVIDUOJAMŲ (LIKVIDUOTŲ), REORGANIZUOJAMŲ (REORGANIZUOTŲ) IR KITŲ VIEŠOJO SEKTORIAUS SUBJEKTŲ, KEIČIANČIŲ (PAKEITUSIŲ) TEISINĮ STATUSĄ, DUOMENŲ TEIKIMAS

62. Jei viešojo sektoriaus subjektas ataskaitiniu konsolidavimo laikotarpiu yra reorganizuojamas, likviduojamas arba nebepatenka į viešojo sektoriaus subjektų sąrašus, nors ataskaitinis konsolidavimo laikotarpis dar nepasibaigęs, nes nebeatitinka viešojo sektoriaus subjekto apibrėžties pagal Lietuvos Respublikos viešojo sektoriaus atskaitomybės įstatymo 2 straipsnį, šio viešojo sektoriaus subjekto finansinių ataskaitų rinkinio duomenys ir eliminavimo informacija į VSAKIS teikiami naudojant tarpinio laikotarpio požymį reorganizavimo arba likvidavimo data ar data, kurią viešojo sektoriaus subjektas prarado viešojo sektoriaus subjekto teisinį statusą, išskyrus atvejus, nurodytus 64 ir 65 punktuose.

63. VSAKIS viešojo sektoriaus subjekto reorganizavimo arba likvidavimo data nustatoma tokia tvarka:

63.1. pagal viešojo sektoriaus subjektų pateiktą informaciją apie reorganizavimo arba likvidavimo datą. Ši data lyginama su Juridinių asmenų registre nurodyta išregistravimo data. Jei Juridinių asmenų registre nurodyta data yra vėlesnė, nustatoma būtent ši data;

63.2. menamo subjekto, nurodyto konsolidavimo tvarkos aprašo 13.1 papunktyje, reorganizavimo arba likvidavimo data nustatoma pagal administruojančio viešojo sektoriaus subjekto pateiktą informaciją apie reorganizavimo arba likvidavimo datą. Ši data tikrinama su teisės aktuose nustatyta menamo subjekto likvidavimo data. Jei teisės aktuose nustatyta data yra vėlesnė, reorganizavimo arba likvidavimo data nustatoma tokia, kokia nustatyta teisės aktuose;

Punkto pakeitimai:

Nr. 1K-66, 2017-02-24, paskelbta TAR 2017-03-03, i. k. 2017-03570

63.3. jei viešojo sektoriaus subjekto nurodyta reorganizavimo arba likvidavimo data ir išregistravimo iš Juridinių asmenų registro ar teisės aktuose nustatyta data patenka į skirtingus ataskaitinius konsolidavimo laikotarpius, viešojo sektoriaus subjektas VSAKIS veiklos administratorių turi informuoti, kurį ataskaitinį konsolidavimo laikotarpį buvo parengti paskutiniai finansinių ataskaitų rinkiniai.

64. Kai viešojo sektoriaus subjekto reorganizavimo data sutampa su paskutine ataskaitinio konsolidavimo laikotarpio diena, o viešojo sektoriaus subjektas, kuriam pereina reorganizuotų viešojo sektoriaus subjektų turtas ir įsipareigojimai, šį turtą ir įsipareigojimus perima ne anksčiau kaip kito ataskaitinio konsolidavimo laikotarpio pirmąją dieną, reorganizuojami viešojo sektoriaus subjektai finansinių ataskaitų rinkinio duomenis ir eliminavimo informaciją teikia reorganizavimo data VSAKIS naudodami metinio laikotarpio požymį, o viešojo sektoriaus subjektai, kuriems pereina reorganizuotų subjektų teisės ir pareigos, duomenis ir informaciją teikia kitą ataskaitinį konsolidavimo laikotarpį.

65. Viešojo sektoriaus subjektai finansinių ataskaitų rinkinio duomenis ir eliminavimo informaciją teikia VSAKIS naudodami metinio laikotarpio požymį šiais nustatytais atvejais:

65.1. kai likvidavimo data arba data, kurią viešojo sektoriaus subjektas prarado viešojo sektoriaus subjekto teisinį statusą, sutampa su paskutine ataskaitinio konsolidavimo laikotarpio diena;

65.2. kai ataskaitiniu konsolidavimo laikotarpiu pasikeičia viešojo sektoriaus subjekto pavaldumas;

65.3. kai ataskaitiniu konsolidavimo laikotarpiu įgyjamas viešojo sektoriaus subjekto teisinis statusas.

66. Reorganizuojamo, likviduojamo viešojo sektoriaus subjekto arba viešojo sektoriaus subjekto, praradusio viešojo sektoriaus subjekto teisinį statusą, duomenis ir informaciją į VSAKIS teikia šio viešojo sektoriaus subjekto atsakingi asmenys konsolidavimo tvarkos aprašo nustatyta tvarka per 60 kalendorinių dienų nuo viešojo sektoriaus subjekto reorganizavimo, likvidavimo arba viešojo sektoriaus subjekto teisinio statuso praradimo, ne vėliau kaip iki metinių finansinių ataskaitų rinkinio duomenų ir eliminavimo informacijos pateikimo VSAKIS pradžios, nustatytos einamųjų metų konsolidavimo kalendoriuje.

67. Jei reorganizuojamo, likviduojamo viešojo sektoriaus subjekto arba viešojo sektoriaus subjekto, praradusio viešojo sektoriaus subjekto teisinį statusą, atsakingi asmenys negali į VSAKIS pateikti finansinių ataskaitų rinkinio duomenų ir eliminavimo informacijos, jie konsolidavimo metodikoje nustatytus duomenis ir informaciją, reikalingus konsoliduotųjų finansinių ataskaitų rinkiniui rengti, konsoliduojančiam subjektui arba jo paskirtam teikti į VSAKIS reorganizuoto viešojo sektoriaus subjekto duomenis po reorganizavimo naujam įsteigtam arba reorganizuoto viešojo sektoriaus subjekto teises ir pareigas perėmusiam viešojo sektoriaus subjektui teikia raštu konsolidavimo metodikos prieduose nustatyta forma (įskaitant informaciją apie raštu su kitais viešojo sektoriaus subjektais suderintas tarpusavio operacijas ir nederinamas operacijas) per 20 kalendorinių dienų nuo viešojo sektoriaus subjekto likvidavimo arba reorganizavimo datos.

68. Konsolidavimo tvarkos aprašo 67 punkte nustatytu atveju finansinių ataskaitų rinkinio duomenis ir eliminavimo informaciją VSAKIS naudodami tarpinio laikotarpio požymį (vykdydami konsolidavimo procedūras, nustatytas konsolidavimo tvarkos aprašo 8.1, 8.6 ir 8.8 punktuose) per 60 kalendorinių dienų nuo viešojo sektoriaus subjekto likvidavimo arba reorganizavimo datos arba viešojo sektoriaus subjekto teisinio statuso praradimo datos, tačiau ne vėliau kaip iki finansinių ataskaitų rinkinio ir eliminavimo duomenų pateikimo pradžios, nustatytos einamųjų metų konsolidavimo kalendoriuje, teikia ir tvirtina šie viešojo sektoriaus subjektai:

68.1. už likviduoto ar viešojo sektoriaus subjekto teisinį statusą praradusio viešojo sektoriaus subjekto finansinių ataskaitų rinkinio konsolidavimą atsakingas viešojo sektoriaus subjektas – likviduoto ar viešojo sektoriaus subjekto teisinį statusą praradusio viešojo sektoriaus subjekto duomenis;

68.2. už reorganizuoto viešojo sektoriaus subjekto finansinių ataskaitų rinkinio konsolidavimą atsakingas viešojo sektoriaus subjektas arba jo paskirtas po reorganizavimo naujas įsteigtas arba reorganizuoto viešojo sektoriaus subjekto teises ir pareigas perėmęs viešojo sektoriaus subjektas – reorganizuoto viešojo sektoriaus subjekto duomenis.

69. Jeigu viešojo sektoriaus subjektai turėjo tarpusavio operacijų su ataskaitiniu konsolidavimo laikotarpiu likviduotu, reorganizuotu arba viešojo sektoriaus subjekto teisinį statusą praradusiu viešojo sektoriaus subjektu, jie informaciją apie tarpusavio operacijas su šiuo subjektu privalo suderinti VSAKIS naudodami tarpinio laikotarpio požymį reorganizavimo, likvidavimo data arba data, kurią viešojo sektoriaus subjektas prarado viešojo sektoriaus subjekto teisinį statusą, o operacijas detalizuoti naudodami metinio laikotarpio požymį, kai teikiami finansinių ataskaitų rinkinio ir eliminavimo duomenys. Ataskaitiniu konsolidavimo laikotarpiu reorganizuoti, likviduoti viešojo sektoriaus subjektai viešojo sektoriaus subjektai, praradę viešojo sektoriaus subjekto teisinį statusą, ir datos, nuo kada jie nebepatenka į viešojo sektoriaus subjektų sąrašus, skelbiami sąraše, nurodytame konsolidavimo tvarkos aprašo 35.3 punkte.

_________________

Priedo pakeitimai:

Nr. 1K-022, 2012-01-30, Žin., 2012, Nr. 15-677 (2012-02-02), i. k. 1122050ISAK001K-022

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

PATVIRTINTA

Lietuvos Respublikos finansų ministro

2011 m. balandžio 19 d. įsakymu Nr. 1K-152

(2014 m. vasario 7 d. įsakymo Nr. 1K-036

redakcija)

VIEŠOJO SEKTORIAUS SUBJEKTŲ FINANSINIŲ ATASKAITŲ RINKINIŲ

KONSOLIDAVIMO METODIKA

I. BENDROSIOS NUOSTATOS

1. Viešojo sektoriaus subjektų finansinių ataskaitų rinkinių konsolidavimo metodika (toliau – konsolidavimo metodika) nustato duomenis, kuriuos konsoliduotųjų finansinių ataskaitų rinkiniams parengti viešojo sektoriaus subjektai pateikia į Viešojo sektoriaus apskaitos ir ataskaitų konsolidavimo informacinę sistemą (toliau – VSAKIS), ir tų duomenų įvedimo formų sąrašą. Procedūros, kurias viešojo sektoriaus subjektų grupės konsoliduotųjų finansinių ataskaitų rinkinių rengimo (toliau – konsolidavimo procesas) metu turi atlikti viešojo sektoriaus subjektai, nurodytos Viešojo sektoriaus subjektų finansinių ataskaitų rinkinių konsolidavimo tvarkos apraše (toliau – konsolidavimo tvarkos aprašas).

2. Šioje konsolidavimo metodikoje vartojama sąvoka:

Kontroliuojančiojo viešojo sektoriaus subjekto nuosavybės dalis – nuosavybės vertybinių popierių arba kito turto dalis, už kurią kontroliuojančiajam viešojo sektoriaus subjektui kontroliuojamo viešojo sektoriaus subjekto dalininkų arba steigėjų susirinkime suteikiami balsai. Biudžetinės įstaigos, kontroliuojamos vieno viešojo sektoriaus subjekto, ir išteklių bei mokesčių fondų nuosavybės dalis lygi 100 procentų.

3. Kitos konsolidavimo metodikoje vartojamos sąvokos suprantamos taip, kaip jos apibrėžtos Lietuvos Respublikos viešojo sektoriaus atskaitomybės įstatyme (toliau – Viešojo sektoriaus atskaitomybės įstatymas) viešojo sektoriaus apskaitos ir finansinės atskaitomybės standartuose (toliau – VSAFAS).

II. VIEŠOJO SEKTORIAUS SUBJEKTAI IR JŲ TEIKIAMA INFORMACIJA

4. Viešojo sektoriaus subjektai, atsižvelgiant į jų atsakomybę ir funkcijas, susijusias su duomenų teikimu VSAKIS, konsolidavimo proceso metu, skirstomi į:

4.1. viešojo sektoriaus subjektus, teikiančius duomenis konsoliduotųjų finansinių ataskaitų rinkiniams parengti (prie šios grupės priskiriami visi viešojo sektoriaus subjektai);

4.2. viešojo sektoriaus subjektus, rengiančius konsoliduotųjų finansinių ataskaitų rinkinius, kurie priskirti prie IV ir aukštesniųjų konsolidavimo lygių pagal finansų ministro patvirtintą konsolidavimo schemą (toliau – konsoliduojantys subjektai).

5. Viešojo sektoriaus subjektai konsoliduotųjų finansinių ataskaitų rinkiniams parengti teikia šiuos duomenis:

5.1. informaciją apie kontroliuojančiojo viešojo sektoriaus subjekto nuosavybės dalis (toliau – nuosavybės dalis) – 4.2 papunktyje nurodyti viešojo sektoriaus subjektai;

5.2. eliminavimo informaciją:

5.2.1. tarpusavio operacijų informaciją, derinamą su kitais viešojo sektoriaus subjektais, ir detalizuotus derinamų operacijų duomenis – 4.1 papunktyje nurodyti viešojo sektoriaus subjektai;

5.2.2. nederinamų operacijų informaciją, nurodytą 21 punkte, ir 4.1 papunktyje nurodyti viešojo sektoriaus subjektai;

5.3. savo finansinių ataskaitų rinkinio duomenis – 4.1 papunktyje nurodyti viešojo sektoriaus subjektai;

5.4. konsoliduotųjų finansinių ataskaitų komentarus – 4.2 papunktyje nurodyti viešojo sektoriaus subjektai;

5.5. kitus duomenis, nustatytus Lietuvos Respublikos Vyriausybės 2008 m. liepos 16 d. nutarimo Nr. 730 „Dėl Lietuvos Respublikos viešojo sektoriaus subjektų grupių finansinėms ataskaitoms konsoliduoti sudėties ir viešojo sektoriaus subjektų, atsakingų už konsoliduotųjų finansinių ataskaitų rinkinių rengimą, nustatymo“ (toliau – Nutarimas Nr. 730) 2.3, 2.4 ir 2.5 papunkčiuose, VSAFAS ir konsolidavimo tvarkos apraše.

6. Viešojo sektoriaus subjektai teikia 5.1–5.4 papunkčiuose nurodytus duomenis užpildę VSAKIS duomenų įvedimo formas, kurių pagrindiniai kodavimo principai, naudojami VSAKIS, sutrumpinimų ir sąvokų paaiškinimai, teikiamos informacijos, saugomos VSAKIS, požymiai nurodyti 1 priede:

6.1. 5.1 papunktyje nurodytus duomenis – užpildę duomenų įvedimo formas, pateiktas 2 priede;

6.2. 5.2.1 papunktyje nurodytus duomenis – užpildę duomenų įvedimo formas, kurių sąrašas nurodytas 3 ir 4 prieduose;

6.3. 5.2.2 papunktyje nurodytus duomenis – užpildę duomenų įvedimo formas, kurių sąrašai nurodyti šiuose prieduose:

6.3.1. 5 ir 7 prieduose – pirmųjų konsolidavimo metų ataskaitiniu laikotarpiu;

6.3.2. 6 ir 7 prieduose – kitais negu pirmųjų konsolidavimo metų ataskaitiniais laikotarpiais;

6.3.3. 8 ir 9 prieduose – visais ataskaitiniais laikotarpiais.

6.4. 5.3 papunktyje nurodytus duomenis – užpildę duomenų įvedimo formas, kurių sąrašas nurodytas 11 priede;

6.5. kitus duomenis – pagal Nutarimą Nr. 730 ir konsolidavimo tvarkos aprašą.

7. Konsolidavimo procesas vyksta laikantis finansų ministro nustatytų viešojo sektoriaus subjektų finansinių ataskaitų rinkinių informacijos pateikimo ir konsoliduotųjų finansinių ataskaitų rinkinių parengimo terminų (pagal konsolidavimo kalendorių).

III. INFORMACIJOS APIE NUOSAVYBĖS DALIS TEIKIMAS

8. Konsoliduojantys subjektai VSAKIS teikia informaciją apie nuosavybės dalis, užpildę nuosavybės dalių duomenų įvedimo formas, pateiktas 2 priede.

9. Viešojo sektoriaus subjektas, atsakingas už nacionalinio finansinių ataskaitų rinkinio rengimą, Valstybinio socialinio draudimo fondo ir Privalomojo sveikatos draudimo fondo konsoliduotųjų finansinių ataskaitų rinkinių rengimą, informacijos apie nuosavybės dalis neteikia – ši informacija VSAKIS apskaičiuojama automatiškai.

10. Nuosavybės dalių įvedimo formoje teikiama informacija apie:

10.1 tiesiogiai kontroliuojamus viešojo sektoriaus subjektus (šių duomenų įvedimo forma pateikta konsolidavimo metodikos 2 priedo 1 dalyje). Kontrolė nustatoma vadovaujantis Viešojo sektoriaus atskaitomybės įstatymu, 15-uoju VSAFAS „Konsoliduotųjų finansinių ataskaitų rinkinys ir investicijos į kontroliuojamus subjektus“, patvirtintu Lietuvos Respublikos finansų ministro 2008 m. gruodžio 9 d. įsakymu Nr. 1K–433 „Dėl Viešojo sektoriaus apskaitos ir finansinės atskaitomybės 15-ojo standarto patvirtinimo“ (toliau – 15-asis VSAFAS), ir konsolidavimo metodikos 11, 12 ir 13 punktais. Įvedimo formoje nurodomi visi viešojo sektoriaus subjektai, kurie priskirti prie atitinkamos viešojo sektoriaus subjektų grupės.

Pavyzdys. Lietuvos Respublikos valstybinis patentų biuras yra atsakingas už konsoliduotųjų finansinių ataskaitų rinkinio (priskiriamo prie IV konsolidavimo lygio), į kurį traukiami Lietuvos Respublikos valstybinio patentų biuro ir jo kontroliuojamos Lietuvos technikos bibliotekos finansinių ataskaitų rinkiniai, rengimą. Nuosavybės dalių įvedimo formoje Lietuvos Respublikos valstybinis patentų biuras nurodo Lietuvos Respublikos valstybinį patentų biurą ir Lietuvos technikos biblioteką, t. y. subjektus, kurių finansinių ataskaitų rinkiniai priskirti prie V konsolidavimo lygio. Lietuvos Respublikos teisingumo ministerija (toliau – Teisingumo ministerija) yra atsakinga už konsoliduotųjų finansinių ataskaitų rinkinio (priskiriamo prie III konsolidavimo lygio), į kurį įtraukiami Teisingumo ministerijos, Lietuvos Respublikos valstybinio patentų biuro ir jo kontroliuojamos Lietuvos technikos bibliotekos finansinių ataskaitų rinkiniai, rengimą. Nuosavybės dalių įvedimo formoje Teisingumo ministerija nurodo tik tuos subjektus, kurių finansinių ataskaitų rinkiniai priskirti prie IV konsolidavimo lygio. Lietuvos Respublikos valstybinio patentų biuro ir Lietuvos technikos bibliotekos, t. y. subjektų, kurių finansinių ataskaitų rinkiniai priskirti prie V konsolidavimo lygio, nuosavybės dalių Teisingumo ministerija nenurodo, kadangi šią informaciją teikia Lietuvos Respublikos valstybinis patentų biuras;

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

10.2. valdomus viešojo sektoriaus subjektus (šių duomenų įvedimo forma pateikta 2 priedo 1 dalyje). Viešojo sektoriaus subjektas nurodo visus viešojo sektoriaus subjektus, kurių jis tiesiogiai nekontroliuoja, tačiau valdo tam tikrą jų dalį, t. y. mažiau kaip 100 proc., (kontroliuoja jį kartu su kitais viešojo sektoriaus subjektais);

10.3. netiesiogiai kontroliuojamus arba valdomus viešojo sektoriaus subjektus (šių duomenų įvedimo forma pateikta konsolidavimo metodikos 2 priedo 2 dalyje). Jeigu viešojo sektoriaus subjektas neturi tiesiogiai kontroliuojamų viešojo sektoriaus subjektų, bet turi netiesiogiai kontroliuojamų arba valdomų viešojo sektoriaus subjektų, už šio viešojo sektoriaus subjekto netiesiogiai kontroliuojamų arba valdomų viešojo sektoriaus subjektų nuosavybės dalių teikimą VSAKIS yra atsakingas jį kontroliuojantis viešojo sektoriaus subjektas.

Pavyzdys. Lietuvos Respublikos finansų ministerija (toliau – Finansų ministerija) tiesiogiai kontroliuoja viešąją įstaigą „A“ (kuri yra viešojo sektoriaus subjektas ir neturi tiesiogiai kontroliuojamų viešojo sektoriaus subjektų), kuriai priklauso 20 proc. viešosios įstaigos „B“ (kuri yra viešojo sektoriaus subjektas) nuosavybės vertybinių popierių. Lietuvos Respublikos švietimo ir mokslo ministerijai (toliau – Švietimo ir mokslo ministerija) priklauso viešosios įstaigos „B“ nuosavybės vertybinių popierių dalis, suteikianti 80 proc. balsų visuotiniame dalininkų susirinkime. Finansų ministerija teiks informaciją apie viešosios įstaigos „A“ netiesiogiai kontroliuojamos viešosios įstaigos „B“ nuosavybės dalis (20 proc.) (šių duomenų įvedimo forma pateikta konsolidavimo metodikos 2 priedo 2 dalyje), Švietimo ir mokslo ministerija teiks informaciją apie tiesiogiai kontroliuojamos viešosios įstaigos „B“ nuosavybės dalis (80 proc.) (šių duomenų įvedimo forma pateikta konsolidavimo metodikos 2 priedo 1 dalyje).

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

11. Kai keli viešojo sektoriaus subjektai atskirai to paties subjekto nekontroliuoja, o jį kontroliuoja kartu, ir kai jų turima nuosavybės dalis yra vienoda, kontroliuojamo viešojo sektoriaus subjekto finansinės ataskaitos įtraukiamos į to viešojo sektoriaus subjekto, kuris įgyvendina valstybės kaip dalininkės teises ir pareigas, grupės konsoliduotųjų finansinių ataskaitų rinkinį.

Pavyzdys. Savivaldybės biudžetinei įstaigai priklauso 30 proc. viešosios įstaigos „A“ (kuri yra viešojo sektoriaus subjektas) nuosavybės vertybinių popierių. Kita šios viešosios įstaigos nuosavybės vertybinių popierių dalis, suteikianti 30 proc. balsų visuotiniame dalininkų susirinkime, priklauso Lietuvos Respublikos sveikatos apsaugos ministerijai (toliau – Sveikatos apsaugos ministerija). Sveikatos apsaugos ministerija įtraukia šios viešosios įstaigos „A“ finansinių ataskaitų rinkinį į savo grupės konsoliduotųjų finansinių ataskaitų rinkinį ir parodo ją kaip kontroliuojamą subjektą, nes Sveikatos apsaugos ministerija įgyvendina valstybės kaip dalininkės teises ir pareigas. Sudarant Sveikatos apsaugos ministerijos grupės konsoliduotųjų finansinių ataskaitų rinkinį likusieji viešosios įstaigos nuosavybės vertybiniai popieriai, suteikiantys 70 proc. balsų šios viešosios įstaigos visuotiniame dalininkų susirinkime, priskiriami prie kitų nei Sveikatos apsaugos ministerijos grupės dalininkų dalies, t. y. prie vieno viešojo sektoriaus subjekto kontroliuojamo kito viešojo sektoriaus subjekto mažumos dalies. Sudarant nacionalinį finansinių ataskaitų rinkinį mažumos dalis sudarys 40 proc. Savivaldybės biudžetinė įstaiga netraukia viešosios įstaigos „A“ į savo grupės konsoliduotųjų finansinių ataskaitų rinkinį, o parodo ją kaip valdomą viešojo sektoriaus subjektą (tiek atskirose, tiek konsoliduotosiose finansinėse ataskaitose investicija į viešąją įstaigą rodoma įsigijimo savikaina 15-ojo VSAFAS nustatyta tvarka).

12. Kai visų viešojo sektoriaus subjektų turima viešojo sektoriaus subjekto nuosavybės dalis yra vienoda ir visi viešojo sektoriaus subjektai įgyvendina valstybės kaip dalininkės teises ir pareigas, viešojo sektoriaus subjektai turi bendru susitarimu nuspręsti, į kurio viešojo sektoriaus subjekto grupės konsoliduotąsias finansines ataskaitas bus įtrauktos šio subjekto finansinės ataskaitos.

13. Kai keli viešojo sektoriaus subjektai tą patį viešojo sektoriaus subjektą kontroliuoja kartu, o ne kiekvienas atskirai, ir jų turima nuosavybės dalis nėra vienoda, kontroliuojamo viešojo sektoriaus subjekto finansinės ataskaitos įtraukiamos į to viešojo sektoriaus subjekto konsoliduotųjų finansinių ataskaitų rinkinį, kuris turi didesnę nuosavybės dalį, neatsižvelgiant į tai, ar bent vienas arba visi subjektai įgyvendina valstybės kaip dalininkės teises ir pareigas.

Pavyzdys. Biudžetinei įstaigai „BI“ priklauso 45 proc. viešosios įstaigos „A“ (kuri yra viešojo sektoriaus subjektas) nuosavybės vertybinių popierių. Teisingumo ministerijai priklauso šios viešosios įstaigos nuosavybės vertybinių popierių dalis, suteikianti 20 proc. balsų visuotiniame dalininkų susirinkime. Biudžetinė įstaiga „BI“ įtraukia šios viešosios įstaigos „A“ finansinių ataskaitų rinkinį į savo grupės konsoliduotųjų finansinių ataskaitų rinkinį ir parodo ją kaip kontroliuojamą subjektą. Sudarant biudžetinės įstaigos „BI“ grupės konsoliduotųjų finansinių ataskaitų rinkinį likusieji viešosios įstaigos nuosavybės vertybiniai popieriai, suteikiantys 55 proc. balsų šios viešosios įstaigos visuotiniame dalininkų susirinkime, priskiriami prie kitų nei biudžetinės įstaigos „BI“ grupės dalininkų dalies, t. y. prie vieno viešojo sektoriaus subjekto kontroliuojamo kito viešojo sektoriaus subjekto mažumos dalies. Sudarant nacionalinį finansinių ataskaitų rinkinį mažumos dalis sudarys 35 proc. Teisingumo ministerija netraukia viešosios įstaigos „A“ į savo grupės konsoliduotųjų finansinių ataskaitų rinkinį, o parodo ją kaip valdomą viešojo sektoriaus subjektą (tiek atskirose, tiek konsoliduotosiose finansinėse ataskaitose investicija į viešąją įstaigą rodoma įsigijimo savikaina 15-ojo VSAFAS nustatyta tvarka).

IV. ELIMINAVIMO INFORMACIJOS TEIKIMAS

14. Kiekvienas viešojo sektoriaus subjektas teikia informaciją apie tarpusavio operacijas, suderintą su visais viešojo sektoriaus subjektais, su kuriais per ataskaitinį laikotarpį turėjo tarpusavio operacijų. Kiekvienas viešojo sektoriaus subjektas tarpusavio operacijoms suderinti teikia informaciją apie operacijas su kiekvienu viešojo sektoriaus subjektu atskirai pagal konsolidavimo metodikos 3 priede nurodytas tarpusavio operacijų derinimo grupes, išskyrus tuos atvejus, kai viešojo sektoriaus subjektas apskaitos klaidas taiso už ankstesnius ataskaitinius laikotarpius.

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

15. Tais atvejais, kai viešojo sektoriaus subjektas turtą ir (ar) finansavimo sumas perduoda:

15.1 ne viešojo sektoriaus subjektui, kad šis subjektas perskirstytų turtą ir (ar) finansavimo sumas kitiems subjektams (tarp kurių gali būti ir viešojo sektoriaus subjektų), viešojo sektoriaus subjektas, perduodantis turtą ir (ar) finansavimo sumas, teikia informaciją apie tarpusavio operacijas su viešojo sektoriaus subjektu, gavusiu turtą ir (ar) finansavimo sumas iš ne viešojo sektoriaus subjekto, perskirsčiusio turtą ir (ar) finansavimo sumas;

15.2 Centralizuotai valdomo valstybės turto valdytojui (toliau – CTV) valdyti, naudoti ir disponuoti juo patikėjimo teise ir teikti turto priežiūros paslaugas, teikia informaciją apie tarpusavio operacijas su Finansų ministerija, kaip viešojo sektoriaus subjektu, įgyvendinančiu CTV savininko teises ir pareigas;

15.3. CTV turtą, skirtą parduoti, ir akcijas, skirtas privatizuoti, teikia informaciją apie tarpusavio operacijas su Valstybės iždu.

Punkto pakeitimai:

Nr. 1K-66, 2017-02-24, paskelbta TAR 2017-03-03, i. k. 2017-03570

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

16. Jei viešojo sektoriaus subjektas įsigyja valstybės iždo išleistus ne nuosavybės vertybinius popierius kitą ataskaitinį laikotarpį, nei buvo išleisti šie vertybiniai popieriai, eliminavimo informacija apie vertybinius popierius teikiama šia tvarka:

16.1. viešojo sektoriaus subjektas teikia eliminavimo informaciją apie įsigytus ne nuosavybės vertybinius popierius už tą ataskaitinį laikotarpį, kurį įtraukė šiuos vertybinius popierius į savo apskaitą;

16.2. valstybės iždas eliminavimo informacijos neteikia, kadangi jo apskaitoje buvo pripažintas įsipareigojimas ne viešojo sektoriaus subjektui (AB „Lietuvos centrinis vertybinių popierių depozitoriumas“) tą ataskaitinį laikotarpį, kurį buvo išleisti vertybiniai popieriai;

16.3. pagal 16.1 papunktyje nurodytą informaciją už valstybės konsoliduotųjų finansinių ataskaitų (nacionalinio finansinių ataskaitų) parengimą atsakingas subjektas atlieka konsolidavimo įrašus, nurodytus 55.2.6 papunktyje.

17. VSAKIS yra nustatomas informacijos, kuri yra derinama su kitais viešojo sektoriaus subjektais, reikšmingumo lygis. Didžiausia leistina VSAKIS su kitu viešojo sektoriaus subjektu nesuderinta suma kiekvienoje tarpusavio operacijų derinimo grupėje negali viršyti 30 eurų. Finansų ministerijos nuožiūra VSAKIS gali būti nustatomas skirtingas derinamos informacijos reikšmingumo lygis, neviršijantis šiame punkte minimo reikšmingumo lygio, kiekvienai tarpusavio operacijų derinimo grupei atskirai.

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

18. Viešojo sektoriaus subjektai, kurių finansinių ataskaitų rinkinių duomenys nebuvo įtraukti į ankstesnio ataskaitinio laikotarpio atitinkamus konsoliduotųjų finansinių ataskaitų rinkinius (pagal konsolidavimo tvarkos aprašo 2.1.2 papunktį), be 14 punkte nurodytos informacijos, teikia ir derina informaciją apie pradinius likučius su visais viešojo sektoriaus subjektais, su kuriais per ataskaitinį laikotarpį turėjo tarpusavio operacijų. Viešojo sektoriaus subjektas tarpusavio operacijoms suderinti pateikia informaciją apie operacijas atskirai su kiekvienu viešojo sektoriaus subjektu pagal 4 priede nurodytas tarpusavio operacijų derinimo grupes. Viešojo sektoriaus subjektai, kurių finansinių ataskaitų rinkinių duomenys buvo įtraukti į atitinkamus konsoliduotųjų finansinių ataskaitų rinkinius, kitą ataskaitinį laikotarpį turi suderinti informaciją apie pradinius likučius tik su tais viešojo sektoriaus subjektais, kurių finansinių ataskaitų rinkinių duomenys nebuvo įtraukti į praėjusio ataskaitinio laikotarpio atitinkamus konsoliduotųjų finansinių ataskaitų rinkinius.

19. Suderinta tarpusavio operacijų informacija yra teikiama VSAKIS atskirose duomenų įvedimo formose (duomenų įvedimo formų sąrašas nurodytas konsolidavimo metodikos 3 ir 4 prieduose) ir detalizuojama.

Pavyzdys. Suderinta gautina socialinių įmokų suma 10 000 eurų yra detalizuojama pagal socialinių įmokų grupes: draudėjų valstybinio socialinio draudimo įmokos – 3 000 eurų, apdraustųjų valstybinio socialinio draudimo įmokos – 7 000 eurų.

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

20. Konsolidavimui atlikti kiekvienas viešojo sektoriaus subjektas VSAKIS taip pat teikia informaciją apie vykdytas su kitais viešojo sektoriaus subjektais operacijas, kurių duomenys eliminuojami nederinus. Informacija apie nederinamas operacijas – tam tikra informacija, kuri nėra derinama su kitais viešojo sektoriaus subjektais, ir eliminuojama pagal vieno viešojo sektoriaus subjekto pateiktą informaciją arba apskaičiuojama pagal kelių viešojo sektoriaus subjektų pateiktą nederinamą informaciją. Operacijos nėra derinamos ir turėtų būti eliminuojamos, jei viešojo sektoriaus subjektas taiko skirtingus apskaitinius įverčius, nustato nevienodus pajamų ar sąnaudų pripažinimo momentus ir pan.

21. Nederinamos operacijos yra trijų tipų:

21.1. registruojamos VSAKIS darant dvejybinį įrašą pagal vieno viešojo sektoriaus subjekto pateiktą informaciją (detalesnė informacija pateikiama 5, 6 ir 8 prieduose):

21.1.1. informacija apie nerealizuotą pelną, gautą nurašant, sunaudojant, parduodant ar perduodant atsargas, nematerialųjį turtą, ilgalaikį materialųjį turtą, biologinį turtą, įsigytą iš kito viešojo sektoriaus subjekto, arba nurašant, sunaudojant, parduodant ar perduodant turtą, kurį viešojo sektoriaus subjektas gavo kaip įnašą į dalininkų kapitalą:

21.1.1.1. jei vienas viešojo sektoriaus subjektas parduoda atsargas, nematerialųjį turtą, ilgalaikį materialųjį turtą ar biologinį turtą kitam viešojo sektoriaus subjektui arba perduoda jį kaip įnašą į dalininkų kapitalą, jis turi perduoti viešojo sektoriaus subjektui, kuriam toks turtas parduodamas arba perduodamas kaip įnašas į dalininkų kapitalą, ir su šiuo turtu susijusią informaciją, kurios pateikimo pavyzdinė forma pateikta 10 priede;

21.1.1.2. turtą įsigijęs arba gavęs jį kaip įnašą į dalininkų kapitalą viešojo sektoriaus subjektas yra atsakingas už teisingą duomenų apie įsigytą (gautą) turtą, nurodytą21.1.1.1 papunktyje, pateikimą eliminuoti. Eliminavimui atlikti duomenys VSAKIS pildomi duomenų įvedimo formose, kurių sąrašas nurodytas 8 priede;

21.1.1.3. iki VSAFAS taikymo pirmos dienos parduotas kitiems viešojo sektoriaus subjektams arba įsigytas iš kitų viešojo sektoriaus subjektų turtas atliekant konsolidavimą nėra laikomas kitiems viešojo sektoriaus subjektams parduotu turtu arba iš kitų viešojo sektoriaus subjektų įsigytu turtu. Jeigu viešojo sektoriaus subjektas pardavė kitiems viešojo sektoriaus subjektams turtą arba įsigijo iš kitų viešojo sektoriaus subjektų turtą iki VSAFAS taikymo pirmos dienos, jis neturi atlikti veiksmų, nurodytų 21.1.1.1ir 21.1.1.2 papunkčiuose;

21.1.2. informacija apie finansinį turtą;

21.1.3. informacija apie išankstinių apmokėjimų ir gautinų sumų nuvertėjimą;

21.1.4. informacija apie atidėjinius;

21.1.5. informacija apie sukauptas atostogų išmokas (socialinio draudimo sumas nuo sukauptų atostogų išmokų);

21.1.6. informacija apie prestižą;

21.1.7. informacija apie finansavimo sumas:

21.1.7.1. finansavimo sumų teikėjas, suteikdamas arba perduodamas finansavimo sumas, turi nurodyti viešojo sektoriaus subjektą, kuris yra pirminis finansavimo sumų teikėjas (t. y. kuris ne perduoda finansavimo sumas, o teikia jas iš savo pajamų);

21.1.7.2. 21.1.7.1 papunktyje nurodyta informacija turi būti teikiama tik tais atvejais, kai pirminis finansavimo sumų šaltinis yra viešojo sektoriaus subjektas. Pavyzdžiui, jeigu teikiamos finansavimo sumos iš Europos Sąjungos, užsienio valstybių ir tarptautinių organizacijų, finansavimo sumų teikėjas neprivalo nurodyti viešojo sektoriaus subjekto, kuris yra pirminis finansavimo sumų teikėjas;

21.2. kurių duomenys apskaičiuojami pagal kelių viešojo sektoriaus subjektų pateiktą nederinamą informaciją:

21.2.1. informacija apie investicijas į kontroliuojamus viešojo sektoriaus subjektus;

21.2.2. informacija apie mažumos dalį;

21.3. registruojamos VSAKIS darant viengubą įrašą pagal vieno viešojo sektoriaus subjekto pateiktą informaciją (7 ir 9 prieduose pateikiama informacija apie operacijas su kitais viešojo sektoriaus subjektais, kurią turi pateikti kiekvienas viešojo sektoriaus subjektas, kad darant viengubą įrašą būtų eliminuojamos operacijos).

22. Viešojo sektoriaus subjektas, kurio finansinių ataskaitų rinkinių duomenys nebuvo įtraukti į praėjusio ataskaitinio laikotarpio atitinkamus konsoliduotųjų finansinių ataskaitų rinkinius, be 21 punkte nurodytos informacijos, teikia informaciją apie pradinių likučių nederinamas operacijas (pradinių likučių įvedimo grupės ir duomenų įvedimo formų sąrašas nurodomas 5, 6 ir 7 prieduose).

23. Tarpusavio operacijų derinimo grupėse ir duomenų įvedimo formose, nurodytose19, 21 ir 22 punktuose, VSAKIS prie atitinkamų duomenų įvedimo laukų nurodyta, su kokiu ženklu (pliuso ar minuso) turėtų būti vedami duomenys.

Pavyzdys. Per ataskaitinį laikotarpį neatlygintinai gautų atsargų sukaupta nuvertėjimo suma (iki perdavimo) turi būti vedama su minuso ženklu – „Per ataskaitinį laikotarpį neatlygintinai gautų atsargų sukauptas nuvertėjimas (iki perdavimo) (–)“. Teikiant informaciją apie veiklos rezultatus atitinkamoje duomenų įvedimo formoje prie pagrindinės veiklos sąnaudų eilutės nurodyta, kad visos sąnaudos ir kitos sumažėjusios sumos turi būti vedamos su minuso ženklu.

V. FINANSINIŲ ATASKAITŲ RINKINIO DUOMENŲ TEIKIMAS FINANSINĖMS ATASKAITOMS KONSOLIDUOTI

24. Kiekvienas viešojo sektoriaus subjektas VSAKIS teikia savo finansinių ataskaitų rinkinio duomenis.

25. Jeigu viešojo sektoriaus subjektas ataskaitiniu laikotarpiu nevykdė tam tikrų ūkinių operacijų, jis neturi pildyti atitinkamų duomenų įvedimo formų. Pavyzdžiui, jeigu viešojo sektoriaus subjektas neturi biologinio turto ir ataskaitiniu laikotarpiu nevykdė jokių su biologiniu turtu susijusių ūkinių operacijų, jis nepildo su biologiniu turtu susijusiai informacijai įvesti nustatytų duomenų įvedimo formų.

26. Finansinių ataskaitų rinkinių ir konsoliduotųjų finansinių ataskaitų rinkinių duomenų įvedimo formų sąrašas nurodytas 11 priede. Visi viešojo sektoriaus subjektai (įskaitant reorganizuojamus, likviduojamus viešojo sektoriaus subjektus ir subjektus, kurie, pasikeitus juridinei formai, taip pat pasikeitus teisės aktams, tapo ne viešojo sektoriaus subjektais, t. y. prarado viešojo sektoriaus subjekto teisinį statusą) konsolidavimui atlikti teikia informaciją, nurodytą žemesniojo lygio duomenų įvedimo formose (sąrašas nurodytas 11 priedo 5 ir 6 stulpeliuose). Informaciją apie pradinius likučius (pradinių likučių duomenų įvedimo formos nurodytos 11 priede) teikia tik tie viešojo sektoriaus subjektai, kurių finansinių ataskaitų rinkinių duomenys nebuvo įtraukti į ankstesnio ataskaitinio laikotarpio atitinkamus konsoliduotųjų finansinių ataskaitų rinkinius (pagal konsolidavimo tvarkos aprašo 2.1.2 papunktį).

27. Finansinių ataskaitų rinkinių duomenų įvedimo formos parengtos pagal VSAFAS nustatytas finansinių ataskaitų (įskaitant aiškinamojo rašto lenteles) formas arba nustatytą reikalingą pateikti informaciją (VSAFAS ir jo priedo, pagal kurį parengta duomenų įvedimo forma, numeris nurodytas 11 priedo 8 ir 9 stulpeliuose). Tam tikros duomenų įvedimo formos yra detalesnės, nei nustatyta VSAFAS, kadangi konsoliduotųjų finansinių ataskaitų rinkiniui parengti reikalinga detalesnė informacija.

28. Papildomos finansinių ataskaitų rinkinių duomenų įvedimo formos, reikalingos konsoliduotųjų finansinių ataskaitų rinkiniams parengti, nenustatytos VSAFAS, yra nurodytos 11 priede:

28.1. Viešojo sektoriaus subjektų privalomojo bendrojo sąskaitų plano, patvirtinto finansų ministro įsakymu, duomenų įvedimo forma;

28.2. pradinių likučių duomenų įvedimo formos.

29. Visose duomenų įvedimo formose praėjusio ataskaitinio laikotarpio pabaigos duomenys turi sutapti su ataskaitinio laikotarpio pradiniais likučiais (teikiant duomenis VSAKIS, praėjusio ataskaitinio laikotarpio pabaigos duomenys automatiškai perkeliami į ataskaitinio laikotarpio pradinių likučių duomenų laukus), išskyrus tuos atvejus, kai subjektams Finansų ministerijos sprendimu leidžiama koreguoti pradinius likučius. Finansinių ataskaitų rinkinių pradinių likučių koregavimo duomenų įvedimo formų sąrašas nurodytas 11 priede.

30. Ataskaitinio laikotarpio pradinius likučius VSAKIS viešojo sektoriaus subjektai gali taisyti tik suderinę raštu su Finansų ministerija dėl šių priežasčių:

30.1. viešojo sektoriaus subjektas praėjusį ataskaitinį laikotarpį nepateikė 5.2.1, 5.2.2, ir 5.3 papunkčiuose nurodytos informacijos ir sudarant praėjusių metų konsoliduotųjų finansinių ataskaitų rinkinį buvo įtraukti viešojo sektoriaus subjekto finansinių ataskaitų rinkinio duomenys, kuriuos viešojo sektoriaus subjektas buvo pateikęs laikotarpiu, buvusiu prieš praėjusį ataskaitinį laikotarpį (pvz., 2012 m. viešojo sektoriaus subjektas nepateikė 2011 m. finansinių ataskaitų rinkinio VSAKIS, todėl rengiant 2011 m. konsoliduotųjų finansinių ataskaitų rinkinį buvo panaudoti šio subjekto 2010 m. finansinių ataskaitų rinkinio duomenys);

30.2. sudarant konsoliduotųjų finansinių ataskaitų rinkinį, konsoliduojantis subjektas užregistravo konsolidavimo įrašą, kuriuo koreguojama viešojo sektoriaus subjekto ataskaitinio laikotarpio finansinių ataskaitų rinkinio informacija, vietoj įrašo, kuriuo turėjo būti koreguojama tik konsoliduotųjų finansinių ataskaitų informacija (teisingo rankinio duomenų koregavimo būdai paaiškinti 59punkte).

31. Finansinių ataskaitų rinkinio ir eliminavimo informacija turi atitikti VSAKIS nustatytas viešojo sektoriaus subjektų finansinių ataskaitų korektiškumo tikrinimo taisykles (toliau – korektiškumo tikrinimo taisyklės), parengtas atsižvelgiant į VSAFAS ir kitų teisės aktų, reglamentuojančių viešojo sektoriaus subjektų apskaitos tvarkymą, nuostatas.

Punkto pakeitimai:

Nr. 1K-66, 2017-02-24, paskelbta TAR 2017-03-03, i. k. 2017-03570

32. Viešojo sektoriaus subjektų pateikta finansinių ataskaitų rinkinio ir eliminavimo informacija patikrinama VSAKIS, vadovaujantis korektiškumo tikrinimo taisyklėmis, finansinių ataskaitų rinkinio pildytojui pateikiant klaidų sąrašą ir nurodant kontrolės būseną (blokavimas arba įspėjimas). Jeigu finansinių ataskaitų rinkinio ir eliminavimo informacijoje yra klaidų, kurių kontrolės būsena yra blokavimas, finansinių ataskaitų rinkinio pildytojas negali pateikti šio rinkinio VSAKIS.

321. Žemesnio lygio finansinių ataskaitų rinkinio pildytojas privalo peržiūrėti paketo kontrolių sąrašą, nustatyti likusių kontrolių susidarymo priežastis. Prieš pateikdamas tvirtintojui patvirtinti finansinių ataskaitų rinkinį VSAKIS, privalo atspausdinti paketo kontrolių sąrašą ir pateikti pasirašyti viešojo sektoriaus subjekto vadovui. Klaidos, kurių kontrolės būsena yra įspėjimas, turėtų būti paaiškintos, nurodant jų susidarymo priežastis.

Papildyta punktu:

Nr. 1K-102, 2015-03-10, paskelbta TAR 2015-03-30, i. k. 2015-04621

33. Viešojo sektoriaus subjekto finansinių ataskaitų rinkinyje nurodytos klaidos, kurių kontrolės būsena yra įspėjimas, gali būti, jei:

33.1. finansinių ataskaitų rinkinio ir (ar) eliminavimo informacijoje yra klaidų;

33.2. finansinių ataskaitų rinkinio ir (ar) eliminavimo informacijoje yra išimčių, dėl kurių įspėjama, tačiau pateiktuose duomenyse klaidų nėra.

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

34. Konsoliduotųjų finansinių ataskaitų rinkinių pildytojas peržiūri viešojo sektoriaus subjekto vadovo pasirašytą kontrolių sąrašą ir pateiktus paaiškinimus, jei yra reikšmingų klaidų, grąžina finansinių ataskaitų rinkinį viešojo sektoriaus subjektui arba registruoja reikiamą konsolidavimo įrašą.

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

35. Ataskaitiniu laikotarpiu viešojo sektoriaus subjektai, kurie metų pabaigoje turi gautų finansavimo sumų iš kitų šaltinių likutį, turi detalizuoti šį likutį pagal tikslinę paskirtį ir pirminius finansavimo sumų teikėjus įvedimo formoje „Gautų finansavimo sumų iš kitų šaltinių likutis pagal pirminius finansavimo sumų teikėjus“ (VSAKIS kodas D-E13-P-ZF). Šioje įvedimo formoje pateikti duomenys turi sutapti su įvedimo formoje D-P12-1-ZF „Finansavimo sumos pagal šaltinį, tikslinę paskirtį ir jų pokyčiai per ataskaitinį laikotarpį“ stulpelio „Finansavimo sumų likutis ataskaitinio laikotarpio pabaigoje“ eilutėse 4.1 ir 4.2 pateiktais duomenimis. Pagal pateiktą informaciją konsoliduojantis subjektas turi patikrinti finansavimo sumų iš kitų šaltinių likučio teisingumą savo grupės konsoliduotoje ataskaitoje.

Punkto pakeitimai:

Nr. 1K-86, 2016-03-15, paskelbta TAR 2016-03-17, i. k. 2016-05121

Nr. 1K-66, 2017-02-24, paskelbta TAR 2017-03-03, i. k. 2017-03570

VI. KONSOLIDUOTŲJŲ FINANSINIŲ ATASKAITŲ RINKINIO RENGIMAS

36. Į rengiamą konsoliduotųjų finansinių ataskaitų rinkinį yra įtraukiama visų tiesiogiai ir netiesiogiai kontroliuojamų viešojo sektoriaus subjektų grupės finansinių ataskaitų rinkinių informacija.

37. Konsoliduotųjų finansinių ataskaitų rinkiniai apima:

37.1. konsoliduotąją žemesniojo lygio informaciją, nurodytą 14, 18, 19, 21, 22, 24 punktuose ir 28.2 papunktyje;

37.2. komentarus. Komentarai apima finansinių ataskaitų rinkinio aiškinamojo rašto tekstinę ir (arba) skaitinę informaciją, nustatytą 11 priedo 4 stulpelyje (rengiant žemesniojo lygio konsoliduotųjų finansinių ataskaitų rinkinį) ir 3 stulpelyje (rengiant aukštesniojo lygio konsoliduotųjų finansinių ataskaitų rinkinį). Kadangi VSAKIS įvedimo formoje tekstinės informacijos lauko simbolių skaičius yra ribotas, tais atvejais, kai viešojo sektoriaus subjekto spausdintinėje formoje teikiamai aiškinamojo rašto tekstinei informacijai įvesti nepakanka VSAKIS įvedimo formoje nustatytų simbolių skaičiaus, viešojo sektoriaus subjektas šioje formoje turi pateikti apibendrintą informaciją.

Punkto pakeitimai:

Nr. 1K-66, 2017-02-24, paskelbta TAR 2017-03-03, i. k. 2017-03570

38. Konsoliduotųjų finansinių ataskaitų rinkinyje praėjusio ataskaitinio laikotarpio pabaigos likučiai turi sutapti su ataskaitinio laikotarpio pradžios likučiais. Jeigu viešojo sektoriaus subjektai, gavę Finansų ministerijos leidimą, koregavo finansinio ataskaitų rinkinio pradinius likučius VSAKIS, konsoliduojantis subjektas ataskaitiniu laikotarpiu turi užregistruoti konsolidavimo įrašus, paaiškintus 55.2.3 papunktyje.

39. Valstybės konsoliduotųjų finansinių ataskaitų rinkinyje ir nacionaliniame finansinių ataskaitų rinkinyje:

39.1. finansinės būklės ataskaitos straipsnyje „Finansavimo sumos iš valstybės biudžeto“ rodoma suma, taip pat aiškinamojo rašto lentelėje „Finansavimo sumos pagal šaltinį, tikslinę paskirtį ir jų pokyčiai per ataskaitinį laikotarpį“ finansavimo sumų iš valstybės biudžeto apyvarta ir (arba) likučiai ataskaitinio laikotarpio pabaigoje turi būti lygūs nuliui;

39.2. pinigų srautų ataskaitos straipsniuose „Finansavimo sumos kitoms išlaidoms ir atsargoms iš valstybės biudžeto“, „Pervestos lėšos į valstybės biudžetą“, „Gautos finansavimo sumos ilgalaikiam ir biologiniam turtui įsigyti iš valstybės biudžeto“ sumos turi būti lygios nuliui, išskyrus atvejus, kai viešojo sektoriaus subjektai finansavimo sumas gauna iš tarpininko, kuris yra ne viešojo sektoriaus subjektas, arba kai viešojo sektoriaus subjektai gauna iš savivaldybių valstybės biudžeto specialiąją tikslinę dotaciją. Ši išimtis taikoma pinigų srautų ataskaitos straipsniams „Finansavimo sumos kitoms išlaidoms ir atsargoms iš valstybės biudžeto“, „Gautos finansavimo sumos ilgalaikiam ir biologiniam turtui įsigyti iš valstybės biudžeto.

Punkto pakeitimai:

Nr. 1K-86, 2016-03-15, paskelbta TAR 2016-03-17, i. k. 2016-05121

Nr. 1K-66, 2017-02-24, paskelbta TAR 2017-03-03, i. k. 2017-03570

40. Savivaldybės konsoliduotųjų finansinių ataskaitų rinkinyje ir nacionaliniame finansinių ataskaitų rinkinyje:

40.1. finansinės būklės ataskaitos straipsnis „Finansavimo sumos iš savivaldybės biudžeto“, aiškinamojo rašto lentelėje „Finansavimo sumos pagal šaltinį, tikslinę paskirtį ir jų pokyčiai per ataskaitinį laikotarpį“ finansavimo sumų iš savivaldybės biudžeto apyvarta ir (arba) likučiai ataskaitinio laikotarpio pabaigoje turi būti lygūs nuliui;

40.2. pinigų srautų ataskaitos straipsniuose „Finansavimo sumos kitoms išlaidoms ir atsargoms iš savivaldybės biudžeto“, „Pervestos lėšos į savivaldybės biudžetą“, „Gautos finansavimo sumos ilgalaikiam ir biologiniam turtui įsigyti iš savivaldybės biudžeto“ sumos turi būti lygios nuliui, išskyrus atvejus, kai:

40.2.1. savivaldybės grupei priklausantys viešojo sektoriaus subjektai perveda pinigus į savivaldybės biudžetą per Valstybinę mokesčių inspekciją (pvz., gautos pajamos už parduotą turtą) arba vienos savivaldybės grupei priklausantys viešojo sektoriaus subjektai perveda pinigus į kitos savivaldybės biudžetą per Valstybinę mokesčių inspekciją ir derinant tarpusavio sandorių informaciją „Pinigų srautų“ grupėje partneris yra Valstybinė mokesčių inspekcija, savivaldybės konsoliduotųjų finansinių ataskaitų rinkinio pinigų srautų ataskaitos eilutės „Pervestos lėšos į savivaldybių biudžetus“ suma nebus lygi nuliui;

40.2.2. viešojo sektoriaus subjektai finansavimo sumas gauna iš tarpininko, kuris yra ne viešojo sektoriaus subjektas, pinigų srautų ataskaitos straipsniuose „Finansavimo sumos kitoms išlaidoms ir atsargoms iš savivaldybės biudžeto“ ir „Gautos finansavimo sumos ilgalaikiam ir biologiniam turtui įsigyti iš savivaldybės biudžeto“ sumos nebus lygios nuliui.

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

Nr. 1K-86, 2016-03-15, paskelbta TAR 2016-03-17, i. k. 2016-05121

41. Valstybės konsoliduotųjų finansinių ataskaitų rinkinyje veiklos rezultatų ataskaitoje rodomos finansavimo pajamos iš valstybės biudžeto, o savivaldybės konsoliduotųjų finansinių ataskaitų rinkinyje veiklos rezultatų ataskaitoje rodomos finansavimo pajamos iš savivaldybės biudžeto turi būti lygios nuliui. Valstybės konsoliduotųjų finansinių ataskaitų rinkinio aiškinamojo rašto lentelėse „Mokesčių pajamos grynąja verte“ ir „Socialinių įmokų pajamos grynąja verte“ pervestinos pajamų sumos į valstybės biudžetą, o savivaldybės konsoliduotųjų finansinių ataskaitų rinkinio aiškinamojo rašto lentelėse „Mokesčių pajamos grynąja verte“ ir „Socialinių įmokų pajamos grynąja verte“ pervestinos pajamų sumos į savivaldybių biudžetus per ataskaitinį laikotarpį turi būti lygios nuliui.

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

42. Nacionaliniame finansinių ataskaitų rinkinyje:

42.1. grynojo turto pokyčių ataskaitos straipsniuose „Tikrosios vertės rezervo likutis, gautas perėmus ilgalaikį turtą iš kito viešojo sektoriaus subjekto“ ir „Dalininkų kapitalas“ rodomos sumos ataskaitinio laikotarpio pabaigoje turi būti lygios nuliui;

42.2. finansinės būklės ataskaitos straipsnyje „Mokėtinos sumos į biudžetus ir fondus“ rodoma suma paskutinę ataskaitinio laikotarpio dieną būti lygi nuliui;

42.3. aiškinamojo rašto lentelėje „Informacija apie išankstinius apmokėjimus“ rodomų išankstinių apmokėjimų viešojo sektoriaus subjektams pavedimams vykdyti sumos ataskaitinio laikotarpio pabaigoje turi būti lygios nuliui;

42.4. aiškinamojo rašto lentelėje „Informacija apie per vienus metus gautinas sumas“ rodomos gautinos trumpalaikės sumos iš viešojo sektoriaus subjektų ir sukauptos gautinos sumos iš biudžeto ataskaitinio laikotarpio pabaigoje turi būti lygios nuliui;

Punkto pakeitimai:

Nr. 1K-66, 2017-02-24, paskelbta TAR 2017-03-03, i. k. 2017-03570

42.5. aiškinamojo rašto lentelėje „Informacija apie kai kurias trumpalaikes mokėtinas sumas“ rodomos trumpalaikės mokėtinos sumos viešojo sektoriaus subjektams paskutinę ataskaitinio laikotarpio dieną būti lygios nuliui;

42.6. aiškinamojo rašto lentelėje „Finansavimo sumos pagal šaltinį, tikslinę paskirtį ir jų pokyčiai per ataskaitinį laikotarpį“ rodomos perduotos kitiems viešojo sektoriaus subjektams sumos turi būti lygios nuliui;

42.7. veiklos rezultatų ataskaitoje rodomos finansavimo pajamos iš valstybės ir savivaldybių biudžetų turi būti lygios nuliui;

42.8. mokesčių sąnaudos turi būti lygios nuliui;

42.9. pelno mokesčio suma turi būti lygi nuliui;

42.10. aiškinamojo rašto lentelėje „Informacija apie kai kurias trumpalaikes mokėtinas sumas“ rodoma viešojo sektoriaus subjektams mokėtinų veiklos mokesčių suma turi būti lygi nuliui.

42.11. aiškinamojo rašto lentelėje „Informacija apie išankstinius apmokėjimus“ rodoma išankstinių mokesčių mokėjimų suma turi būti lygi nuliui;

42.12. pinigų srautų pervestos lėšos į kitus išteklių fondus ir pervestos lėšos viešojo sektoriaus subjektams turi būti lygios nuliui.

42.13. veiklos rezultatų ataskaitoje rodoma pervestinų pagrindinės veiklos kitų pajamų suma, pervestinų į biudžetą kitos veiklos pajamos turi būti lygios nuliui;

Papildyta punktu:

Nr. 1K-102, 2015-03-10, paskelbta TAR 2015-03-30, i. k. 2015-04621

42.14. aiškinamojo rašto lentelėje „Mokesčių pajamos grynąja verte“ pervestinos pajamų sumos į valstybės biudžetą, savivaldybių biudžetus ir fondus, kurie laikomi viešojo sektoriaus subjektai, per ataskaitinį laikotarpį bei pervestinų pajamų sumažėjimas dėl gautinų sumų nuvertėjimo per ataskaitinį laikotarpį turi būti lygus nuliui;

Papildyta punktu:

Nr. 1K-102, 2015-03-10, paskelbta TAR 2015-03-30, i. k. 2015-04621

42.15. aiškinamojo rašto lentelėje „Socialinių įmokų pajamos grynąja verte“ pervestinos pajamų sumos į valstybės biudžetą, savivaldybių biudžetus ir fondus, kurie laikomi viešojo sektoriaus subjektais per ataskaitinį laikotarpį bei pervestinų pajamų sumažėjimas dėl gautinų sumų nuvertėjimo per ataskaitinį laikotarpį turi būti lygus nuliui.

Papildyta punktu:

Nr. 1K-102, 2015-03-10, paskelbta TAR 2015-03-30, i. k. 2015-04621

43. Jeigu ataskaitiniu laikotarpiu pasikeitė viešojo sektoriaus subjekto pavaldumas ir jis ataskaitinio laikotarpio pabaigoje buvo priskirtas prie kitos viešojo sektoriaus subjektų grupės, kaip nustatyta 15-ajame VSAFAS, VSAKIS konsoliduotųjų finansinių ataskaitų rinkinyje, stulpelyje „Kiti konsolidavimo pokyčiai“ rodoma šio subjekto finansinių ataskaitų rinkinio ir eliminavimo informacija:

43.1. viešojo sektoriaus subjektų grupės, prie kurios subjektas buvo priskirtas praėjusio ataskaitinio laikotarpio pabaigoje, rodomas atitinkamų straipsnių sumažėjimas prie F98 srauto „Išeinantys subjektai“;

43.2. viešojo sektoriaus subjektų grupės, prie kurios subjektas priskirtas ataskaitinio laikotarpio pabaigoje, rodomas atitinkamų straipsnių padidėjimas prie F01 srauto „Įeinantys subjektai“.

44. Konsoliduotųjų finansinių ataskaitų aiškinamojo rašto pastabos – lentelės ir (arba) tekstinė informacija – paaiškina reikšmingus konsoliduotųjų finansinių ataskaitų straipsnius. Ši informacija yra sujungiama į pastabų grupes, kurios numeruojamos nuo P01 iki P30 (pastabų grupės nurodytos 12 priede). Aukštesniojo lygio konsoliduotųjų finansinių ataskaitų rinkiniuose ir išteklių bei mokesčių fondų konsoliduotųjų finansinių ataskaitų rinkiniuose pastabų numeracija, esant poreikiui, gali būti keičiama siekiant informaciją ataskaitų vartotojui pateikti kuo aiškiau.

Punkto pakeitimai:

Nr. 1K-66, 2017-02-24, paskelbta TAR 2017-03-03, i. k. 2017-03570

45. Spausdintine forma parengtame konsoliduotųjų finansinių ataskaitų rinkinyje gali būti pateikta daugiau tekstinės informacijos negu konsoliduotųjų finansinių ataskaitų rinkinyje VSAKIS, informacija, kuriai teikti VSAFAS nenustatytos privalomos formos, gali būti pateikta ne lentelėse, o aiškinamojo rašto tekste, siekiant konkrečių konsoliduotųjų finansinių ataskaitų informacijos vartotojui pateikti kuo išsamesnę informaciją. Skaitinė informacija spausdintine forma parengtame konsoliduotųjų finansinių ataskaitų rinkinyje ir konsoliduotųjų finansinių ataskaitų rinkinyje VSAKIS gali skirtis tik tais atvejais, kai VSAKIS yra klaidų, tačiau dėl nuo viešojo sektoriaus subjekto nepriklausančių aplinkybių nėra techninių galimybių užregistruoti reikalingą koreguojantį konsolidavimo įrašą. Konsoliduojantis subjektas turi gauti Finansų ministerijos patvirtinimą raštu, kad dėl minėtų priežasčių negalima klaidos ištaisyti VSAKIS. Konsoliduojantis subjektas, gavęs Finansų ministerijos patvirtinimą, klaidas ištaiso spausdintine forma parengtame konsoliduotųjų finansinių ataskaitų rinkinyje ir parengia pažymą, kurioje paaiškina informacijos skirtumus ir šių skirtumų atsiradimo priežastis.

Punkto pakeitimai:

Nr. 1K-66, 2017-02-24, paskelbta TAR 2017-03-03, i. k. 2017-03570

46. Esant skaitinės ar tekstinės informacijos skirtumams spausdintine forma parengtame konsoliduotųjų finansinių ataskaitų rinkinyje ir konsoliduotųjų finansinių ataskaitų rinkinyje VSAKIS, konsoliduojantis subjektas ne vėliau kaip per 3 darbo dienas po konsoliduotųjų finansinių ataskaitų rinkinio patvirtinimo datos, nustatytos atitinkamų metų konsolidavimo kalendoriuje, turi raštu informuoti apie tai prie aukštesniojo konsolidavimo lygio priskirto konsoliduotųjų finansinių ataskaitų rinkinio pildytoją (-us).

Punkto pakeitimai:

Nr. 1K-66, 2017-02-24, paskelbta TAR 2017-03-03, i. k. 2017-03570

47. Atsižvelgiant į tai, kad, vadovaujantis Viešojo sektoriaus atskaitomybės įstatymu, pirmą kartą sudarant ataskaitų rinkinius palyginamųjų praėjusių finansinių metų skaičių pateikti neprivaloma, rengiant konsoliduotųjų finansinių ataskaitų rinkinį pirmą kartą (pavyzdžiui, į konsolidavimo schemą įtraukiama nauja viešojo sektoriaus subjektų, kurie vykdė veiklą ankstesnį ataskaitinį laikotarpį grupė; pirmą kartą rengiamas nacionalinis finansinių ataskaitų rinkinys), VSAKIS konsoliduotųjų finansinių ataskaitų rinkinyje automatiškai pateikiami praėjusio ataskaitinio laikotarpio duomenys, tačiau konsoliduojantis subjektas spausdintine forma teikiamame konsoliduotųjų finansinių ataskaitų rinkinyje praėjusio ataskaitinio laikotarpio duomenų nerodo.

48. Konsoliduotųjų finansinių ataskaitų rinkiniai yra rengiami nuosekliai (nuo žemiausiojo konsolidavimo lygio iki aukščiausiojo) pagal konsolidavimo schemą. Visų patvirtintų finansinių ataskaitų rinkinių informacija turi būti įtraukiama į atitinkamus konsoliduotųjų finansinių ataskaitų rinkinius.

49. Konsolidavimo proceso metu VSAKIS atliekamos šios operacijos:

49.1. sumuojamos kontroliuojančio viešojo sektoriaus subjekto ir visų jo tiesiogiai ir netiesiogiai kontroliuojamų viešojo sektoriaus subjektų finansinių ataskaitų eilučių reikšmės (tų pačių straipsnių sumos);

49.2. eliminuojamos tarpusavio operacijos pagal viešojo sektoriaus subjektų pateiktą informaciją ir nustatytas taisykles:

49.2.1. derinamų tarpusavio operacijų (taisyklės nurodytos 13 priede);

49.2.2. nederinamų operacijų, atliekamų darant dvejybinį įrašą ir viengubą įrašą (taisyklės nurodytos 14 priede);

49.3. konsoliduojami komentarai. Komentarų parengimo etapai:

49.3.1. kiekvienas viešojo sektoriaus subjektas pateikia savo finansinių ataskaitų aiškinamojo rašto pastabas;

49.3.2. konsoliduojantis subjektas peržiūri visų prie žemesniojo konsolidavimo lygio viešojo sektoriaus subjektų grupės priskirtų viešojo sektoriaus subjektų, kurių finansinių ataskaitų rinkiniai konsoliduojami, pateiktą komentarų informaciją ir pateikia apibendrintą komentarą;

49.4. pagal poreikį VSAKIS registruojami papildomi įrašai (toliau – konsolidavimo įrašai), t. y. konsoliduojantis subjektas atlieka rankinį duomenų koregavimą (žr. VII skyrių).

50. Kiekvienam konsoliduotųjų finansinių ataskaitų rinkiniui turi būti nustatytas reikšmingumo kriterijus, už tai atsakingas konsoliduojantis subjektas. Nustatytas reikšmingumo kriterijus nurodomas konsoliduotųjų finansinių ataskaitų aiškinamajame rašte. Rekomenduojama, kad reikšmingumo kriterijus, kuris taikomas atsižvelgiant į visą konsoliduotųjų finansinių ataskaitų rinkinio klaidų (įskaitant skirtumus tarpinėse finansinėse eilutėse) sumą, būtų ne didesnis nei 0,1 proc. viešojo sektoriaus subjektų grupės konsoliduotojo turto. Konsoliduojantis subjektas kiekvieną ataskaitinį laikotarpį parengia pažymą, kurios rekvizitai nustatyti Lietuvos Respublikos buhalterinės apskaitos įstatymo (toliau – Buhalterinės apskaitos įstatymas) 13 straipsnyje, ir joje nurodo ataskaitinio laikotarpio reikšmingumo kriterijų pinigine išraiška. Jeigu tam tikrų klaidų ir netikslumų konsoliduotosiose finansinėse ataskaitose konsoliduojantis subjektas netaiso, nes jie yra mažesni už reikšmingumo kriterijų, ir apie šias klaidas ir netikslumus informacija nėra pateikta VSAKIS kontrolės ataskaitose, nurodytose konsolidavimo metodikos 52 punkte, konsoliduojantis subjektas parengia pažymą, kurios rekvizitai nustatyti Buhalterinės apskaitos įstatymo 13 straipsnyje, nurodydamas klaidas ir priežastį (–is), kodėl jos nepataisytos.

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

51. Jeigu konsoliduotųjų ir atskirų finansinių ataskaitų rinkinyje pateiktose skirtingose lentelėse sumos turi sutapti, reikšmingumo kriterijus netaikomas (pvz., 18–ojo VSAFAS „Atidėjiniai, neapibrėžtieji įsipareigojimai, neapibrėžtasis turtas ir poataskaitiniai įvykiai“, patvirtinto Lietuvos Respublikos finansų ministro 2008 m. rugpjūčio 21 d. įsakymu Nr. 1K-252 „Dėl viešojo sektoriaus apskaitos ir finansinės atskaitomybės 18–ojo standarto patvirtinimo“ (toliau – 18-asis VSAFAS) 3 priede nurodoma bendra atidėjinių vertė ataskaitinio laikotarpio pabaigoje turi sutapti eurų tikslumu (jeigu finansinių ataskaitų rinkinys rengiamas eurų tikslumu) arba tūkst. eurų tikslumu (jeigu finansinių ataskaitų rinkinys rengiamas tūkst. eurų tikslumu) su 18–ojo VSAFAS 4 priede nurodyta atidėjinių diskontuota verte ataskaitinio laikotarpio pabaigoje).

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

52. Konsoliduojantis subjektas iš VSAKIS atspausdina ir pasirašo šias kontrolės ataskaitas:

52.1. „Konsolidavimo kontrolės bendroji ataskaita (detali) metinė“ (VSAKIS kodas KBA-B-KK-M) (toliau – Konsolidavimo kontrolės bendroji ataskaita), kurios forma pateikta 16 priede. Jeigu šios ataskaitos stulpeliuose „Ataskaitinio laikotarpio pradiniai likučiai (F00)“, „Ataskaitinio laikotarpio pabaigos likučiai (F99)“ ir „Kiti pokyčiai (srautai)“ nurodyta suma, o ne žodis „gerai“, konsoliduojantis subjektas parengtoje ataskaitoje nurodo priežastis, kodėl klaida nebuvo taisoma;

52.2. „Bendroji konsoliduotųjų finansinių ataskaitų korektiškumo tikrinimo ataskaita“ (VSAKIS kodas K-KKK-A-KK), kurios forma pateikta konsolidavimo metodikos 17 priede. Jeigu šios ataskaitos stulpelyje „Kontrolė-skirtumas“ yra nurodyta suma, konsoliduojantis subjektas parengtoje ataskaitoje nurodo priežastis, kodėl klaida nebuvo taisoma. Ši kontrolės ataskaita netaikoma nacionalinio finansinių ataskaitų rinkinio korektiškumui tikrinti.

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

52.3. „Nacionalinio finansinių ataskaitų rinkinio papildoma korektiškumo tikrinimo ataskaita“ (VSAKIS kodas K-NAK-A-KA), kurios forma pateikta 19 priede. Šią ataskaitą iš VSAKIS atspausdina ir pasirašo konsoliduojantis subjektas, atsakingas už nacionalinio finansinių ataskaitų rinkinio parengimą. Jeigu šios ataskaitos stulpelyje „Kontrolė-skirtumas“ yra nurodyta suma, konsoliduojantis subjektas parengtoje ataskaitoje nurodo priežastis, kodėl klaida nebuvo taisoma.

53. Kontrolės ataskaitose nurodyta klaidos suma gali būti netaisoma ir Konsolidavimo kontrolės bendrojoje ataskaitoje rodomi skirtumai tarpinėse finansinėse eilutėse gali susidaryti, jeigu bendra visų klaidų suma (absoliutus dydis), įskaitant skirtumus tarpinėse finansinėse eilutėse, neviršija 54 punkte nustatyto reikšmingumo kriterijaus.

54. Tarpinių finansinių eilučių reikšmingumo kriterijus nustatomas taip:

54.1 kiekvienoje tarpinėje finansinėje eilutėje skirtumo suma turi būti įvertinta neatsižvelgiant į tarpusavio operacijos skirtumo ženklą (pvz., tarpinėje finansinėje eilutėje „Gautinų ir mokėtinų sumų eliminavimas“ bendra skirtumo suma lygi 1 000 eurų. Šis skirtumas susidaro dėl to, kad viešojo sektoriaus subjektas „VSS1“ pateikė „VSS2“ derinti gautiną 10 000 eurų sumą, „VSS3“ – 8 000 eurų. „VSS2“ pateikė subjektui „VSS1“ derinti 7 000 eurų, „VSS3“ pateikė „VSS1“ derinti 10 000 eurų. Šiuo atveju tarpinės finansinės eilutės suma, į kurią atsižvelgus taikomas reikšmingumo kriterijus, yra 5 000 eurų);

54.2. visų tarpinių finansinių eilučių suma neturi viršyti reikšmingumo kriterijaus, kuris nurodytas 50 punkte (pvz., viešojo sektoriaus subjektų grupės konsoliduotasis turtas 100 000 000 eurų, reikšmingumo kriterijus – 0,1 proc. viešojo sektoriaus subjektų grupės konsoliduotojo turto, t. y. 100 000 eurų. Tokiu atveju visų tarpinių finansinių eilučių suma, įvertinta neatsižvelgus į tarpusavio operacijų skirtumo ženklą (t. y. vertinamas sumos absoliutus dydis), neturi viršyti 100 000 eurų).

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

VII. KONSOLIDAVIMO ĮRAŠAI

55. VSAKIS konsolidavimo įrašai daromi šiais atvejais:

55.1. jeigu viešojo sektoriaus subjektas pateikė neteisingą informaciją, t. y. nustatyta klaidų arba netikslumų:

55.1.1. praėjusį ataskaitinį laikotarpį pateiktoje informacijoje. Konsoliduojantis subjektas kiekvieną ataskaitinį laikotarpį parengia pažymą, kurios rekvizitai nustatyti Buhalterinės apskaitos įstatymo 13 straipsnyje, ir joje nurodo ataskaitinio laikotarpio esminės klaidos dydį pinigine išraiška.

Pavyzdys. Einamuoju ataskaitiniu laikotarpiu pastebėta, kad praėjusį ataskaitinį laikotarpį savivaldybės iždas suderino netikslią (mažesnę) finansavimo sąnaudų sumą ir konsoliduotosiose finansinėse ataskaitose nebuvo eliminuota 1 mln. eurų suma. Ši praėjusio ataskaitinio laikotarpio klaida yra esminė, todėl einamąjį ataskaitinį laikotarpį konsoliduotųjų finansinių ataskaitų pildytojas konsolidavimo įrašu pateikia eliminuoti 1 mln. eurų ir kitu konsolidavimo įrašu konsoliduotosiose finansinėse ataskaitose perkelia šią sumą iš eilutės „Finansavimo“ į eilutę „Esminių klaidų įtaką finansinėms ataskaitoms.“

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

55.1.2. ataskaitinį laikotarpį pateiktoje informacijoje, kai dėl objektyvių priežasčių VSAKIS nėra galimybės grąžinti finansinių ataskaitų rinkinio viešojo sektoriaus subjektui taisyti;

55.2. nustatytas poreikis atlikti papildomus konsolidavimo įrašus, kurie nenustatyti 49.2 papunktyje nurodytose taisyklėse. Toliau šiame papunktyje pateikti atvejai, kai konsoliduojantis subjektas turi atlikti papildomus konsolidavimo įrašus:

55.2.1. vienas viešojo sektoriaus subjektas perdavė finansavimo sumas (gautas iš kito savo grupės viešojo sektoriaus subjekto, kuris jam perdavė šias finansavimo sumas iš savo uždirbtų pajamų) kitam viešojo sektoriaus subjektui, kuris priskirtas prie kitos viešojo sektoriaus subjektų grupės. Rengiant pirmosios viešojo sektoriaus subjektų grupės konsoliduotųjų finansinių ataskaitų rinkinį, buvo eliminuotos finansavimo sąnaudos ir gautos finansavimo sumos šiame konsoliduotųjų finansinių ataskaitų rinkinyje liko perduotos kitai grupei finansavimo sumos. Tačiau grupė ne perdavė finansavimo sumas, o turėjo finansavimo sąnaudų (finansavo kitą viešojo sektoriaus subjektų grupę iš savo uždirbtų pajamų), todėl konsolidavimo įrašu registruojamas perduotų finansavimo sumų sumažėjimas ir finansavimo sąnaudų padidėjimas.

Pavyzdys. Savivaldybės administracija perdavė finansavimo sumas, gautas iš savivaldybės biudžeto, biudžetinei įstaigai, kuri priskirta prie kitos viešojo sektoriaus subjektų grupės. Rengiant savivaldybės konsoliduotųjų finansinių ataskaitų rinkinį, buvo eliminuotos finansavimo sąnaudos (pagal savivaldybės iždo pateiktą derinti informaciją savivaldybės administracijai) ir gautos finansavimo sumos (pagal savivaldybės administracijos pateiktą derinti informaciją savivaldybės iždui), bet konsoliduotųjų finansinių ataskaitų rinkinyje liko perduotos finansavimo sumos (nes savivaldybės administracija jas suderino su savo savivaldybės grupės subjektu). Tačiau savivaldybės grupė ne perdavė finansavimo sumas, o turėjo finansavimo sąnaudų (finansavo kitą viešojo sektoriaus subjektų grupę iš savo uždirbtų pajamų), todėl konsoliduojantis subjektas konsolidavimo įrašu registruoja perduotų finansavimo sumų sumažėjimą ir finansavimo sąnaudų padidėjimą;

55.2.2. jeigu tarp viešojo sektoriaus subjektų grupės subjektų buvo suderintos pinigų srautų operacijos, kurias vienas subjektas finansinėse ataskaitose pateikė kaip tiesioginius pinigų srautus, o kitas – kaip netiesioginius, VSAKIS suderintos operacijos bus eliminuotos pagal nustatytas taisykles, tačiau tam tikros įplaukos arba išmokos, kurios grupės atžvilgiu buvo padarytos tiesiogiai, konsoliduotojoje pinigų srautų ataskaitoje bus pateiktos prie netiesioginių srautų. Pavyzdžiui, viešojo sektoriaus subjektas „VSS1“ pateikė mokėjimo paraišką kitam viešojo sektoriaus subjektų grupės subjektui „VSS2“. „VSS2“ sumokėjo tiesiogiai tiekėjui ir šias išmokas nurodė prie tiesioginių pinigų srautų eilutėje „Pervesta kitiems viešojo sektoriaus subjektams“. „VSS1“, kuris pateikė mokėjimo paraišką ir gavo pagal ją finansavimą, pinigų srautų ataskaitoje gautas įplaukas ir pervestas išmokas parodė prie netiesioginių pinigų srautų. Viešojo sektoriaus subjektams suderinus pinigų srautų operaciją, VSAKIS buvo eliminuotos tiesioginės išmokos „Pervesta kitiems viešojo sektoriaus subjektams“ ir netiesioginės įplaukos. Konsoliduotoje pinigų srautų ataskaitoje liks netiesioginės išmokos, nors grupės atžvilgiu mokėjimas atliktas tiesiogiai. Konsoliduojantis subjektas turi registruoti konsolidavimo įrašus, kuriais netiesiogines išmokas perkels prie tiesioginių išmokų;

55.2.3. jeigu viešojo sektoriaus subjektai koregavo pradinius likučius VSAKIS, kaip nustatyta 30 punkte, konsoliduojantis subjektas konsolidavimo įrašais turi pakoreguoti konsoliduotųjų finansinių ataskaitų rinkinio pradinius likučius taip, kad jie sutaptų su praėjusio ataskaitinio laikotarpio pabaigos duomenimis. Pradinių likučių koregavimas VSAKIS ataskaitose pateikiamas VSAKIS sraute F05 „Pradinių likučių koregavimas“ (konsolidavimo įrašų požymiai pateikti 62 punkte). Konsoliduojantis subjektas konsolidavimo įrašu turi perkelti pradinių likučių koregavimo sumas iš VSAKIS srauto F05 „Pradinių likučių koregavimas“ į atitinkamą srautą „Pergrupavimai“, nes subjektai taisė praėjusio ataskaitinio laikotarpio klaidas;

55.2.4. kai formuojant, didinant viešosios įstaigos, kuri priskiriama prie viešojo sektoriaus subjektų, dalininkų kapitalą kitas viešojo sektoriaus subjektas įneša nepiniginį įnašą, šių subjektų pateiktos informacijos eliminavimui atlikti nurodyta perduoto ir gauto turto vertė gali nesutapti, nes subjektas, gaunantis turtą, jį registruoja tikrąja verte, o subjektas, įnešantis turtą, – likutine verte. Tokiu atveju konsoliduojantis subjektas turi:

55.2.4.1. konsolidavimo įrašu pateikti eliminuoti turto gavimo operacijos informaciją, t. y. pateikti skirtumą tarp turto likutinės ir tikrosios vertės (suderinus operaciją bus eliminuota didesnė arba mažesnė, negu nurodyta finansinėse ataskaitose, turto gavimo suma);

55.2.4.2. atlikti konsolidavimo įrašą, kuriuo konsoliduotosiose finansinėse ataskaitose koreguojama (didinama arba mažinama) gauto turto suma ir mažinamos finansinės ir investicinės veiklos pajamos arba sąnaudos, kurias dėl skirtumo tarp likutinės turto vertės ir tikrąja verte įvertinto turto vertės yra užregistravęs dalininkas savo atskirų finansinių ataskaitų rinkinyje.

Pavyzdys. Viešojo sektoriaus subjektas „VSS1“, didindamas viešojo sektoriaus subjekto „VSS2“ dalininkų kapitalą, įneša turtą, kurio įsigijimo savikaina 10 000 eurų, sukaupta nusidėvėjimo suma 8 000 eurų. „VSS2“ apskaitoje užregistruoja gautą turtą tikrąją verte, kuri lygi 3 500 eurų. „VSS1“ dėl likutinės turto vertės ir tikrąja verte įvertinto turto vertės skirtumo apskaitoje užregistruoja finansinės ir investicinės veiklos pajamas – 1 500 eurų. Teikiant duomenis tarpusavio operacijoms derinti, „VSS1“ teikia informaciją apie perduotą turtą: įsigijimo savikaina – 10 000 eurų, sukaupta nusidėvėjimo suma – 8 000 eurų, o „VSS2“ teikia informaciją apie gautą turtą: įsigijimo savikaina – 3 500 eurų. Konsoliduojantis subjektas atlieka konsolidavimo įrašus (savo atskirų finansinių ataskaitų rinkiniuose viešojo sektoriaus subjektai pateikė teisingą informaciją):

1)	koreguoja tarpusavio operacijos informaciją taip, lyg turtą gavęs subjektas būtų gavęs turtą, kurio įsigijimo savikaina – 10 000 eurų, sukaupta nusidėvėjimo suma – 8 000 eurų, t. y. atlieka konsolidavimo įrašą, kuriuo suderina tarpusavio operacijos informaciją – didina „VSS2“ gauto turto įsigijimo savikainą – 6 500 eurų ir sukauptą nusidėvėjimo sumą – 8 000 eurų;

2)	atlieka konsolidavimo įrašą, kuriuo konsoliduotosiose finansinėse ataskaitose 6 500 eurų didinama turto įsigijimo savikaina ir 8 000 eurų – turto sukauptas nusidėvėjimas bei 1 500 eurų mažinamos finansinės ir investicinės veiklos pajamos.

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

55.2.5. kai viešojo sektoriaus subjektas antrinėje rinkoje įsigyja valstybės iždo obligacijų ar vekselių, išplatintų einamuoju ataskaitiniu laikotarpiu, ir valstybės iždo išleistų obligacijų ar vekselių įsigijimo savikaina skiriasi nuo viešojo sektoriaus subjekto įsigytų obligacijų ar vekselių įsigijimo savikainos, konsoliduojantis subjektas turi:

55.2.5.1. konsolidavimo įrašu pakoreguoti ne nuosavybės vertybinių popierių perdavimo, įsigijimo operaciją (eliminuojama mažesnė įsigijimo savikaina, o skirtumas tarp pateiktų įsigijimo savikainų rodomas kaip finansinės ir investicinės veiklos pajamos (sąnaudos));

55.2.5.2. atlikti konsolidavimo įrašą, kuriuo koreguojama ne nuosavybės vertybinių popierių suma ir finansinės ir investicinės veiklos pajamos arba sąnaudos;

55.2.6. 16 punkte nurodytu atveju konsoliduojantis subjektas turi konsolidavimo įrašu pagal 16.1 papunktyje nurodytą informaciją pateikti eliminavimui valstybės iždo įsipareigojimų (kurie atsirado išleidus ne nuosavybės vertybinius popierius praėjusį ataskaitinį laikotarpį) sumą, susijusią su šiuos vertybinius popierius įsigijusiu atitinkamu viešojo sektoriaus subjektu. Taip pat konsoliduotųjų finansinių ataskaitų rinkinyje atlikti konsolidavimo įrašą, kuriuo atitinkama prisiimtų įsipareigojimų suma pergrupuojama, nes įsipareigojimai buvo faktiškai prisiimti praėjusį ataskaitinį laikotarpį;

55.2.7. viešojo sektoriaus subjektas gauna iš ne viešojo sektoriaus subjekto finansavimo sumas (kurių pirminis teikėjas yra viešojo sektoriaus subjektas, pvz., valstybės iždas arba savivaldybės iždas), kurias praėjusį ataskaitinį laikotarpį ne viešojo sektoriaus subjektui perdavė kitas viešojo sektoriaus subjektas, ir gautas finansavimo sumas (pvz., iš valstybės biudžeto arba savivaldybės biudžeto) registruoja apskaitoje. Kadangi praėjusį ataskaitinį laikotarpį finansavimo sumų davėjas (viešojo sektoriaus subjektas) neturėjo informacijos apie tai, kad šios finansavimo sumos vėliau bus perduotos kitam viešojo sektoriaus subjektui, jis savo apskaitoje parodė finansavimo sąnaudas (kitais laikotarpiais jis savo apskaitos informacijos nekoreguoja). Viešojo sektoriaus subjektai finansavimo sumų nederina VSAKIS, nes skiriasi finansavimo sumų perdavimo ir gavimo laikotarpiai. Konsoliduojantis subjektas, rengdamas konsoliduotąsias finansines ataskaitas, konsolidavimo įrašu turi sumažinti iš viešojo sektoriaus subjekto (pvz., iš valstybės biudžeto arba savivaldybės biudžeto) gautas finansavimo sumas ir sumažinti (atkurti) finansavimo sąnaudas;

55.2.8. jeigu ataskaitiniu laikotarpiu pasikeitė viešojo sektoriaus subjekto pavaldumas ir jis ataskaitinio laikotarpio pabaigoje buvo priskirtas prie kitos viešojo sektoriaus subjektų grupės, kaip nustatyta 43 punkte, arba prarado viešojo sektoriaus subjekto teisinį statusą, kaip nustatyta 26 punkte, šio viešojo sektoriaus subjekto finansavimo sumų, gautų iš grupės, prie kurios jis buvo priskirtas ataskaitiniu laikotarpiu, viešojo sektoriaus subjektų (pvz., iš savivaldybės biudžeto ar kitų šaltinių), likučio sumai konsoliduojantis subjektas turėtų užregistruoti konsolidavimo įrašą, kuriuo kredituos atitinkamą finansavimo sumų sąskaitą ir debetuos finansavimo sąnaudas (būtinas srities apribojimo kodas), t. y. konsoliduotųjų finansinių ataskaitų rinkinyje rezultatas turi būti toks, kad šios grupės viešojo sektoriaus subjektai ataskaitiniu laikotarpiu finansavo kitą grupę;

55.2.9. kitais 55.2.1–55.2.8 papunkčiuose nenurodytais atvejais;

55.3. reikia daryti konsolidavimo įrašus dėl tarpusavio operacijų derinimo metu susidariusių skirtumų. Jei šie skirtumai yra reikšmingi, nustatomos skirtumų atsiradimo priežastys ir registruojamas atitinkamas konsolidavimo įrašas.

56. Praėjus konsoliduotųjų finansinių ataskaitų rinkinių tvirtinimo terminui, konsoliduotųjų finansinių ataskaitų rinkiniai VSAKIS konsolidavimo įrašais gali būti koreguojami iki finansinių metų, kuriais patvirtintas konsoliduotųjų finansinių ataskaitų rinkinys, pabaigos dėl šių priežasčių:

56.1. pasibaigus konsoliduotųjų finansinių ataskaitų rinkinių patvirtinimo terminui pastebėtos prie aukštesniųjų konsolidavimo lygių priskirtų konsoliduotųjų finansinių ataskaitų rinkinių pildytojų padarytos klaidos, kurios turi įtakos prie žemesniųjų konsolidavimo lygių priskirtoms konsoliduotosioms finansinėms ataskaitoms.

Pavyzdys. Ministerija, rengdama savo grupės konsoliduotųjų finansinių ataskaitų rinkinį, priskiriamą prie III konsolidavimo lygio, norėdama pakoreguoti savo konsoliduotąsias finansines ataskaitas, atliko koreguojantį konsolidavimo įrašą ir vietoj savo grupės subjekto kodo nurodė subjekto, priskirto prie žemesnio konsolidavimo lygio – IV (pvz., departamento), grupės kodą, todėl šis įrašas padarė įtaką ne tik ministerijos konsoliduotųjų finansinių ataskaitų rinkiniui, bet ir subjekto, priskirto prie IV konsolidavimo lygio, grupės konsoliduotosioms finansinėms ataskaitoms;

56.2. patvirtinus konsoliduotųjų finansinių ataskaitų rinkinius VSAKIS atlikti reikalingi techniniai pakeitimai, kurie turi įtakos patvirtintiems konsoliduotųjų finansinių ataskaitų rinkiniams.

Pavyzdys. Pasibaigus 2011 m. konsoliduotųjų finansinių ataskaitų rinkinių, priskirtų prie III konsolidavimo lygio, tvirtinimo terminui (2012 m. gegužės 7 d.), 2012 m. birželio 14 d. VSAKIS, siekiant pataisyti eliminavimo taisyklės netikslumą, buvo atlikti techniniai pakeitimai, dėl kurių konsoliduotųjų finansinių ataskaitų rinkinių (priskirtų prie III konsolidavimo lygio) duomenys skyrėsi nuo konsoliduotųjų finansinių ataskaitų rinkinių, patvirtintų VSAKIS iki 2011 m. konsoliduotųjų finansinių ataskaitų rinkinių tvirtinimo termino pabaigos (t. y. 2012 m. gegužės 7 d.).

57. 56 punkte nurodytu atveju konsoliduotųjų finansinių ataskaitų rinkinių koregavimą konsolidavimo įrašais gali atlikti:

57.1. Finansų ministerija, raštu gavusi už konkretaus konsoliduotųjų finansinių ataskaitų rinkinio parengimą atsakingo subjekto sutikimą. Po šio koregavimo už konsoliduotųjų finansinių ataskaitų rinkinio parengimą atsakingas subjektas VSAKIS iš naujo patvirtina patikslintą konsoliduotųjų finansinių ataskaitų rinkinį;

57.2. už konsoliduotųjų finansinių ataskaitų rinkinio parengimą atsakingas subjektas, raštu gavęs informaciją iš Finansų ministerijos apie 56 punkte nurodytas priežastis.

58. Konsolidavimo įrašai, kurie yra atliekami pasibaigus konsoliduotųjų finansinių ataskaitų rinkinių tvirtinimo terminui, neturi keisti prie aukštesniųjų konsolidavimo lygių priskirtų konsoliduotųjų finansinių ataskaitų informacijos, todėl jie registruojami nurodant viešojo sektoriaus subjektų grupės (VSAKIS – „sritis“) kodą.

59. Rankinis duomenų koregavimas, kai registruojant konsolidavimo įrašus koreguojama ataskaitinio laikotarpio konsoliduotųjų finansinių ataskaitų informacija, gali būti atliekamas dviem būdais:

59.1. registruojant konsolidavimo įrašus, kai visi atlikti pataisymai atsispindės tarp viešojo sektoriaus subjekto kito ataskaitinio laikotarpio pradinių likučių (VSAKIS konsolidavimo įrašo požymis „audito ID CTR-101 Centralizuoti konsolidavimo įrašai su pradinio likučio audito ID“). Šiuo būdu koreguojama tik tarpusavio operacijų informacija;

59.2. registruojant konsolidavimo įrašus, kai visi atlikti pataisymai atsispindės tik tarp kito ataskaitinio laikotarpio konsoliduotųjų finansinių ataskaitų rinkinio pradinių likučių (VSAKIS konsolidavimo įrašo požymis „audito ID CTR-111 Centralizuoti konsolidavimo įrašai be pradinio likučio audito ID“). Šiuo būdu koreguojama:

59.2.1. tarpusavio operacijų informacija – registruodamas konsolidavimo įrašus, kuriais koreguojama tik ataskaitinio laikotarpio konsoliduotųjų finansinių ataskaitų informacija, konsoliduojantis subjektas koreguoja viešojo sektoriaus subjektų ataskaitinio laikotarpio tarpusavio operacijų informaciją, kai bent vienas iš viešojo sektoriaus subjektų, kurio duomenys koreguojami, yra reorganizuojamas, likviduojamas arba prarado viešojo sektoriaus subjekto teisinį statusą (kaip nurodyta 26punkte), kitą ataskaitinį laikotarpį, ir kai šis viešojo sektoriaus subjektas kito ataskaitinio laikotarpio duomenis konsoliduotųjų finansinių ataskaitų rinkiniui parengti, nurodytus 5.2.1, 5.2.2 ir 5.3 papunkčiuose, teikia VSAKIS tarpiniu duomenų pateikimo laikotarpiu (duomenų pateikimo laikotarpiai VSAKIS paaiškinti konsolidavimo tvarkos apraše) nepasibaigus viešojo sektoriaus subjektų grupės ataskaitinio laikotarpio konsoliduotųjų finansinių ataskaitų rinkinių rengimo procesui;

59.2.2. finansinių ataskaitų rinkinio ar konsoliduotųjų finansinių ataskaitų rinkinio informacija šiais atvejais:

59.2.2.1. viešojo sektoriaus subjektas pateikė neteisingą finansinių ataskaitų rinkinio informaciją, t. y. pateiktoje informacijoje nustatyta klaidų arba netikslumų. Jeigu tokiu būdu pakoregavus informaciją viešojo sektoriaus subjektas savo finansinėse ataskaitose klaidą ištaisys kitą ataskaitinį laikotarpį, konsoliduojantis subjektas kitą ataskaitinį laikotarpį turės atlikti konsolidavimo įrašą, panaikinantį praėjusį ataskaitinį laikotarpį atliktą konsolidavimo įrašą;

59.2.2.2. nustatytas poreikis atlikti papildomus konsolidavimo įrašus (koreguotinas konsoliduotasis finansinių ataskaitų rinkinys), kurie nenustatyti 49.2 papunktyje nurodytose taisyklėse.

60. Konsoliduojantis subjektas, pastebėjęs klaidų ir netikslumų viešojo sektoriaus subjekto finansinėse ataskaitose, gali grąžinti finansinių ataskaitų rinkinį pataisyti viešojo sektoriaus subjektui arba pakoreguoti šių ataskaitų informaciją konsolidavimo įrašu, kuris neturės įtakos viešojo sektoriaus subjekto pradiniams likučiams.

61. Konsoliduojantis subjektas, rengiantis aukštesniojo lygio konsoliduotąsias finansines ataskaitas, gali atlikti konsolidavimo įrašą, kuriuo bendra suma koreguojama daugiau nei dviejų viešojo sektoriaus subjektų pateikta tarpusavio operacijų informacija. Konsolidavimo įrašas, kuriuo bendra suma koreguojama daugiau nei dviejų viešojo sektoriaus subjektų pateikta tarpusavio operacijų informacija, užregistruojamas šiais atvejais:

61.1. viešojo sektoriaus subjektai, teikdami tarpusavio operacijų informaciją, padarė panašaus pobūdžio klaidų (pvz., pasirinko neteisingą partnerį: turėjo derinti operaciją su mokesčių fondu, o sumas pateikė derinti biudžetinei įstaigai, kuri administruoja mokesčių fondą); teikdami informaciją derinti, neįvertino tam tikros informacijos (pvz., nebuvo gautos pažymos iš viešojo sektoriaus subjektų); informaciją pateikė ne toje finansinėje eilutėje; turto ar finansavimo sumų davėjas ir gavėjas nurodė skirtingas analizes ir šaltinius.

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

61.2. viešojo sektoriaus subjektai nepateikė panašios tarpusavio operacijų su vienu viešojo sektoriaus subjektu informacijos arba vienas viešojo sektoriaus subjektas nepateikė panašios tarpusavio operacijų su keliais viešojo sektoriaus subjektais informacijos (pvz., viešojo sektoriaus subjektas nepateikė derinti sukauptų finansavimo pajamų keliems viešojo sektoriaus subjektams).

61.3. Neteko galios nuo 2015-03-31

Punkto naikinimas:

Nr. 1K-102, 2015-03-10, paskelbta TAR 2015-03-30, i. k. 2015-04621

62. VSAKIS registruojant konsolidavimo įrašus yra nurodomi šie požymiai, paaiškinti 1 priede:

62.1. „audito ID“ (pvz., „audito ID CTR-111“, „audito ID CTR-101“);

62.2. atskaitomybės vienetas (viešojo sektoriaus subjekto juridinio asmens kodas arba menamas kodas naudojamas, kai koreguojama viešojo sektoriaus subjekto finansinių ataskaitų rinkinio informacija arba tarpusavio operacijų informacija, viešojo sektoriaus subjektų grupės kodas naudojamas tais atvejai, kai koreguojama konsoliduotųjų finansinių ataskaitų rinkinio informacija);

62.3. finansinė eilutė (pvz., VSAKIS – FF100401 „Ilgalaikio materialiojo turto įsigijimo savikaina“);

62.4. srautas;

62.5. analizės kodas;

62.6. partneris;

62.7. periodas;

62.8. atskaitomybės ID valiuta (valiutos kodas negali būti keičiamas, visi įrašai registruojami eurais);

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

62.9. valiuta (VSAKIS – žurnalo įrašo valiuta, valiutos kodas negali būti keičiamas, visi įrašai registruojami eurais);

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

62.10. sritis.

63. Registruojant konsolidavimo įrašus, srities požymį viešojo sektoriaus subjektai naudoja tik gavę Finansų ministerijos leidimą, išskyrus atvejį, nurodytą 55.2.1 papunktyje, kai konsoliduojantis subjektas konsolidavimo įrašu registruoja perduotų finansavimo sumų sumažėjimą ir finansavimo sąnaudų padidėjimą. Kadangi finansavimo sąnaudos turi būti parodytos tik tam tikros grupės konsoliduotųjų finansinių ataskaitų rinkinyje (nacionaliniame finansinių ataskaitų rinkinyje VSAKIS ši finansavimo sumų perdavimo operacija bus eliminuota automatiškai), konsoliduojantis subjektas, registruodamas šį konsolidavimo įrašą, turi nurodyti savo grupės srities kodą.

64. Konsolidavimo įrašas neturi koreguoti prie žemesniųjų konsolidavimo lygių priskirtų konsoliduotųjų finansinių ataskaitų rinkinių ir viešojo sektoriaus subjektų finansinių ataskaitų rinkinių informacijos.

65. Kiekvienas konsolidavimo įrašas pagrindžiamas konsolidavimo įrašo pažyma (VSAKIS – žurnalo įrašo pažyma), kurios rekvizitai nustatyti Buhalterinės apskaitos įstatymo 13 straipsnyje. Konsoliduotųjų finansinių ataskaitų rinkinio pildytojas parengia ir pasirašo konsolidavimo įrašo pažymą, kuri spausdinama iš VSAKIS ir papildoma viešojo sektoriaus subjekto, surašiusio pažymą, pavadinimu, kodu, asmens, rengiančio ir pasirašančio pažymą, pareigų pavadinimu, vardu, pavarde. Pažymoje arba jos prieduose turi būti aiškiai nurodyta koregavimo priežastis ir turinys, viešojo sektoriaus subjektai (kodai, pavadinimai), susiję su koreguojama operacija, pagal kokias kontrolės ataskaitas nustatyta, kad reikalingas koregavimas, tarpusavio operacijų derinimo grupės kodas ir koreguojamos finansinės eilutės (kodai, pavadinimai). Jei konsolidavimo įrašas registruojamas pagal VSAKIS korektiškumo tikrinimo ataskaitos ataskaitas (arba jų apibendrintą informaciją, jei ataskaita yra didelės apimties ir nėra tikslinga spausdinti visos ataskaitos), nurodant ataskaitos pavadinimą ir formavimo datą. Jei registruojamu konsolidavimo įrašu yra koreguojamas jau užregistruotas ar ankstesnių laikotarpių registruotas konsolidavimo įrašas, tai registruojamo konsolidavimo įrašo apraše turi būti nurodomas koreguojamo konsolidavimo įrašo numeris ir metai.

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

66. Konsolidavimo įrašo pažyma surašoma tais atvejais, kai daromi konsolidavimo įrašai dėl tarpusavio operacijų derinimo metu susidariusių sumų skirtumų, ir pagrindžiama:

66.1.	pateiktais raštu viešojo sektoriaus subjektų paaiškinimais dėl susidariusių sumų skirtumų ne vėliau kaip per 3 darbo dienas nuo gautų užklausimų iš konsoliduojančio subjekto;

66.2.	negavus iš viešojo sektoriaus subjektų raštu pateiktų paaiškinimų dėl sumų skirtumų – konsoliduojančio subjekto, įvertinusio skirtumų pobūdį ir viešojo sektoriaus subjektų (grupės) veiklos ypatumus, padarytomis prielaidomis.

Punkto pakeitimai:

Nr. 1K-66, 2017-02-24, paskelbta TAR 2017-03-03, i. k. 2017-03570

661. Viešojo sektoriaus subjektų paaiškinimai nėra privalomi, kai konsolidavimo įrašas atliekamas dėl viešojo sektoriaus subjektų skirtingai nurodytų turto grupių, finansavimo sumų paskirčių ir (arba) šaltinių, detalizuojant tarpusavio operacijų informaciją turto ir finansavimo sumų sąskaitose, pavyzdžiui, viešojo sektoriaus subjektai skirtingai parodė neatlygintinai gauto ir perduoto turto grupę arba skirtingai parodė finansavimo sumų šaltinį ir (arba) paskirtį. Tokiais atvejais turto ar finansavimo sumų gavėjo pateikta tarpusavio sandorių derinimo informacija koreguojama vadovaujantis VSAFAS nuostatomis, t. y. taip, kad turto grupė, finansavimo sumų paskirtis ir (arba) šaltinis sutaptų su davėjo pateikta informacija (turto grupe, finansavimo sumų paskirtimi ir (arba) šaltiniu). Finansinėse ataskaitose konsolidavimo įrašu atliekamas turto ar finansavimo sumų pergrupavimas iš davėjo nurodytos turto grupės, finansavimo sumų paskirties ir (arba) šaltinio gavėjo.

Papildyta punktu:

Nr. 1K-66, 2017-02-24, paskelbta TAR 2017-03-03, i. k. 2017-03570

67. Kai konsolidavimo įrašai daromi dėl to, kad viešojo sektoriaus subjektas pateikė neteisingą informaciją, t. y. pateiktoje informacijoje nustatyta klaidų arba netikslumų arba nustatytas poreikis atlikti papildomus konsolidavimo įrašus, kurie nenustatyti 49.2papunktyje nurodytose taisyklėse, kaip priedas prie konsolidavimo įrašo pažymos yra pateikiamos padarytos prielaidos dėl klaidų arba netikslumų priežasčių, atlikti skaičiavimai.

68. Parengęs konsoliduotųjų finansinių ataskaitų rinkinį, konsoliduotųjų finansinių ataskaitų rinkinio pildytojas rengia Konsolidavimo įrašų registrą (VSAKIS kodas K-PKA-D-KK) (jo forma pateikta 18 priede), kurį patvirtina konsoliduotųjų finansinių ataskaitų rinkinio tvirtintojas.

VIII. REORGANIZUOTŲ, LIKVIDUOTŲ VIEŠOJO SEKTORIAUS SUBJEKTŲ IR SUBJEKTŲ,
KURIE PRARADO VIEŠOJO SEKTORIAUS SUBJEKTO TEISINĮ STATUSĄ, INFORMACIJOS TEIKIMAS KONSOLIDAVIMUI ATLIKTI

69. Reorganizuotų ir likviduotų viešojo sektoriaus subjektų duomenys konsoliduotosioms finansinėms ataskaitoms parengti VSAKIS rodomi taip:

69.1. viešojo sektoriaus subjektų, reorganizuotų sujungimo būdu (kai du ar daugiau viešojo sektoriaus subjektų susivienijo į naują viešojo sektoriaus subjektą, kuriam perėjo visos reorganizuotų subjektų teisės ir pareigos) arba padalijimo būdu (kai vieno reorganizuojamo viešojo sektoriaus subjekto pagrindu įsteigti du ar daugiau naujų viešojo sektoriaus subjektų, kuriems tam tikromis dalimis perėjo reorganizuoto viešojo sektoriaus subjekto teisės ir pareigos), duomenys konsoliduotųjų finansinių ataskaitų rinkinyje rodomi ataskaitų eilutėje (stulpelyje) „Kiti pokyčiai“: sujungtų (padalytų) viešojo sektoriaus subjektų duomenys rodomi VSAKIS F98 sraute „Išeinantys subjektai“, naujo viešojo sektoriaus subjekto, įsteigto sujungus (padalijus) reorganizuotus viešojo sektoriaus subjektus, rodomi tarp ataskaitinio laikotarpio pradinių likučių (VSAKIS F01 sraute „Įeinantys subjektai“), su priešingu ženklu;

69.2. viešojo sektoriaus subjektų, reorganizuotų prijungimo būdu (kai vienas ar daugiau viešojo sektoriaus subjektų prijungti prie kito veikiančio viešojo sektoriaus subjekto, kuriam perėjo visos reorganizuojamų viešojo sektoriaus subjektų teisės ir pareigos), konsolidavimo metodikos 5.2.1, 5.2.2 ir 5.3 papunkčiuose nurodyti duomenys rodomi viešojo sektoriaus subjekto, prie kurio buvo prijungtas reorganizuotas subjektas, duomenų įvedimo formose, nustatytose konsolidavimo metodikos 15 priede, eilutėje (stulpelyje) „Kiti pokyčiai (jungimai)“ (VSAKIS srautas F70 „Kiti pokyčiai (jungimai)“). Informacija, pateikta eilutėje (stulpelyje) „Kiti pokyčiai (jungimai)“, turi sutapti su reorganizuoto viešojo sektoriaus subjekto ataskaitinio laikotarpio pabaigos likučiais, pateiktais VSAKIS tarpiniu duomenų pateikimo laikotarpiu.

Pavyzdys. Viešojo sektoriaus subjektas „VSS1“ 201X m. rugsėjo 1 d. buvo prijungtas prie viešojo sektoriaus subjekto „VSS2“. „VSS1“ finansinės būklės ataskaitos, parengtos pagal reorganizavimo datą, eilutėje „Medžiagos, žaliavos ir ūkinis inventorius“ buvo pateikta 1 300 eurų. „VSS2“ savo 201X m. gruodžio 31 d. finansinės būklės ataskaitos, kurią teikia VSAKIS, eilutėje „Medžiagos, žaliavos ir ūkinis inventorius“ paskutinę ataskaitinio laikotarpio dieną rodo 5 300 eurų, iš kurių perimtų iš „VSS1“ atsargų sumą 1 300 eurų rodo stulpelyje „Kiti pokyčiai (jungimai).“

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

69.3. viešojo sektoriaus subjektai, perėmę išdalijimo būdu (kai reorganizuojamo viešojo sektoriaus subjekto teisės ir pareigos išdalytos kitiems veikiantiems viešojo sektoriaus subjektams) reorganizuoto viešojo sektoriaus subjekto teises ir pareigas, teikia konsolidavimo metodikos 5.2.1, 5.2.2 ir 5.3 papunkčiuose nurodytus reorganizuoto subjekto duomenis duomenų įvedimo formose, nurodytose konsolidavimo metodikos 15 priede, eilutėje (stulpelyje) „Kiti pokyčiai (jungimai)“ (VSAKIS srautas F70 „Kiti pokyčiai (jungimai)“). Informacija, pateikta visų viešojo sektoriaus subjektų, perėmusių reorganizuotų subjekto teises ir pareigas, eilutėje (stulpelyje) „Kiti pokyčiai (jungimai)“, turi sutapti su reorganizuoto viešojo sektoriaus subjekto ataskaitinio laikotarpio pabaigos likučiais, pateiktais VSAKIS tarpiniu duomenų pateikimo laikotarpiu. Viešojo sektoriaus subjektai, perėmę reorganizuoto subjekto teises ir pareigas, teikia tarpusavio eliminavimo informacijos (kurią perėmė iš reorganizuoto išdalinimo būdu subjekto) likučius (neteikia apyvartų).

Pavyzdys. Reorganizuotas išdalijimo būdu viešojo sektoriaus subjektas reorganizavimo dieną turėjo 5 000 eurų kitų gautinų sumų iš viešojo sektoriaus subjekto „VSS1“ ir šią sumą suderino su „VSS1“ VSAKIS tarpiniu duomenų pateikimo laikotarpiu. Reorganizuoto subjekto teises ir pareigas perėmė viešojo sektoriaus subjektai „VSS2“ ir „VSS3“. „VSS2“ iš „VSS1“ perėmė 2 000 eurų kitų gautinų sumų, o „VSS3“ perėmė 3 000 eurų. Todėl „VSS2“ turi užpildyti įvedimo formą D-E15-A-ZF „Per vienus metus gautinų sumų eliminavimo informacija“, eilutėje „Kitos gautinos sumos iš kitų VSS (išskyrus sumokėtas mokesčių permokas) ataskaitinio laikotarpio pabaigoje (+)“ pasirinkti partnerį „VSS1“ ir stulpelyje „Jungimai“ įvesti 2 000 eurų, „VSS3“ turi užpildyti įvedimo formą D-E15-A-ZF, eilutėje „Kitos gautinos sumos iš kitų VSS (išskyrus sumokėtas mokesčių permokas) ataskaitinio laikotarpio pabaigoje (+)“ pasirinkti partnerį „VSS1“ ir stulpelyje „Jungimai“ įvesti 3 000 eurų.

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

69.4. VSAKIS rodoma, kad išdalijimo būdu reorganizuotas subjektas prijungtas tik prie vieno iš veikiančių viešojo sektoriaus subjektų, perėmusių išdalijamo viešojo sektoriaus subjekto teises ir pareigas, neatsižvelgiant į tai, kokiomis dalimis veikiantys viešojo sektoriaus subjektai perėmė reorganizuoto viešojo sektoriaus subjekto teises ir pareigas. Visų viešojo sektoriaus subjektų eliminavimo informacijos, susijusios su išdalijamu subjektu, likučiai su VSAKIS automatiškai perkeliami pakeičiant reorganizuotą subjektą į vieną iš veikiančių viešojo sektoriaus subjektų, perėmusių reorganizuoto subjekto teises ir pareigas sraute F70 „Kiti pokyčiai (jungimai)“. Konsoliduojantis subjektas, informuodamas Finansų ministeriją apie konsolidavimui svarbią Nutarime Nr. 730 ir konsolidavimo tvarkos apraše nustatytą informaciją, susijusią su atitinkamo viešojo sektoriaus subjekto reorganizavimu išdalijimo būdu, turi nurodyti, prie kurio viešojo sektoriaus subjekto VSAKIS turi būti parodytas išdalijamo subjekto prijungimas. Konsoliduojantis subjektas VSAKIS automatiškai perkeltą informaciją konsoliduotosiose finansinėse ataskaitose koreguoja konsolidavimo įrašais, kuriais tarpusavio derinamų ir nederinamų operacijų informaciją, susijusią su išdalinamu subjektu sraute F70 „Kiti pokyčiai (jungimai)“ perkelia nuo vieno iš veikiančių viešojo sektoriaus subjektų, perėmusių reorganizuoto viešojo sektoriaus subjekto teises ir pareigas, kitiems viešojo sektoriaus subjektams, perėmusiems reorganizuoto viešojo sektoriaus subjekto teises ir pareigas (atsižvelgiama į tai, kokiomis dalimis veikiantys viešojo sektoriaus subjektai perėmė reorganizuoto subjekto teises ir pareigas).

Pavyzdys. Reorganizuotas išdalijimo būdu viešojo sektoriaus subjektas reorganizavimo dieną turėjo kitų gautinų sumų 5 000 eurų iš viešojo sektoriaus subjekto „VSS1“ ir šią sumą suderino su „VSS1“ VSAKIS tarpiniu duomenų pateikimo laikotarpiu („VSS1“ pateikė reorganizuotam subjektui derinti mokėtiną sumą – 5 000 eurų – eilutėje „FF1020104 Kitos sukauptos mokėtinos sumos kitiems VSS laikotarpio pabaigoje“). Reorganizuoto subjekto teises ir pareigas perėmė viešojo sektoriaus subjektai „VSS2“ ir „VSS3“: „VSS2“ perėmė 2 000 eurų kitų gautinų sumų, „VSS3“ – 3 000 eurų kitų gautinų sumų. Konsoliduojantis subjektas, informuodamas Finansų ministeriją apie konsolidavimui svarbią informaciją, susijusią su atitinkamo viešojo sektoriaus subjekto reorganizavimu išdalijimo būdu, nurodė, kad VSAKIS turi būti rodomas reorganizuojamo subjekto prijungimas prie „VSS2“. Todėl VSAKIS metiniu duomenų pateikimo laikotarpiu „VSS1“ mokėtina suma reorganizuotam subjektui automatiškai perkelta subjektui „VSS2“ sraute F70 „Kiti pokyčiai (jungimai)“. Konsoliduojantis subjektas VSAKIS užregistruoja rankinį įrašą į F70 srautą, finansinę eilutę „FF1020104 Kitos sukauptos mokėtinos sumos kitiems VSS laikotarpio pabaigoje “, nurodydamas partnerį „VSS2“ debetuoja 3 000 eurų, nurodydamas partnerį „VSS3“ kredituoja 3 000 eurų.

Punkto pakeitimai:

Nr. 1K-102, 2015-03-10, paskelbta TAR 2015-03-30, i. k. 2015-04621

69.5. Konsoliduotosiose finansinėse ataskaitose viešojo sektoriaus subjektų, priskiriamų prie vienos grupės, dalyvavusių reorganizuojant viešojo sektoriaus subjektą prijungimo arba išdalijimo būdu, reorganizavimo rezultatas (VSAKIS srautas F70 „Kiti pokyčiai (jungimai)“) turi būti lygus nuliui.

69.6. Likviduotų viešojo sektoriaus subjektų ir viešojo sektoriaus subjektų, kurie prarado viešojo sektoriaus subjekto teisinį statusą, kaip nurodyta 26 punkte, duomenys konsoliduotųjų finansinių ataskaitų rinkinyje rodomi eilutėje (stulpelyje) „Kiti konsolidavimo pokyčiai“ VSAKIS sraute F98 „Išeinantys subjektai“.

__________________

Priedo pakeitimai:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Nr. 1K-036, 2014-02-07, paskelbta TAR 2014-02-11, i. k. 2014-01397

Viešojo sektoriaus subjektų finansinių ataskaitų rinkinių konsolidavimo metodikos

2 priedas

INFORMACIJOS APIE NUOSAVYBĖS DALIS DUOMENŲ ĮVEDIMO FORMOS

1. Informacijos apie kontroliuojamus ir (arba) valdomus viešojo sektoriaus subjektus pateikimo forma

Eil. Nr.	Kontroliuojamo arba valdomo viešojo sektoriaus subjekto pavadinimas	Nuosavybės dalis (proc.)
1.	2.	3.
1.	Nurodomas viešojo sektoriaus subjekto, kuris pildo šią duomenų įvedimo formą, kontroliuojamo arba valdomo kito viešojo sektoriaus subjekto pavadinimas.	Nurodoma turima kontroliuojamo arba valdomo viešojo sektoriaus subjekto nuosavybės dalis (nuo 0,01 iki 100 proc.).
2.
...

2. Informacijos apie kontroliuojamų viešojo sektoriaus subjektų, kurie neturi tiesiogiai kontroliuojamų viešojo sektoriaus subjektų, bet turi netiesiogiai kontroliuojamų ir (arba) valdomų viešojo sektoriaus subjektų, netiesiogiai kontroliuojamus ir (arba) valdomus viešojo sektoriaus subjektus pateikimo forma

Eil. Nr.	Kontroliuojančiojo arba valdančio viešojo sektoriaus subjekto kodas	Kontroliuojančiojo arba valdančio viešojo sektoriaus subjekto pavadinimas	Kontroliuojamo arba valdomo viešojo sektoriaus subjekto kodas	Kontroliuojamo arba valdomo viešojo sektoriaus subjekto pavadinimas	Nuosavybės dalis (proc.)
1.	2.	3.	4.	5.	6.
1.	Nurodomas viešojo sektoriaus subjekto, kuris pildo šią duomenų įvedimo formą, kontroliuojamo viešojo sektoriaus subjekto, kuris neturi tiesiogiai kontroliuojamų viešojo sektoriaus subjektų, bet turi netiesiogiai kontroliuojamų arba valdomų viešojo sektoriaus subjektų, kodas.	Nurodomas viešojo sektoriaus subjekto, kuris pildo šią duomenų įvedimo formą, kontroliuojamo viešojo sektoriaus subjekto, kuris neturi tiesiogiai kontroliuojamų viešojo sektoriaus subjektų, bet turi netiesiogiai kontroliuojamų arba valdomų viešojo sektoriaus subjektų, pavadinimas.	Nurodomas viešojo sektoriaus subjekto, kurį netiesiogiai kontroliuoja arba valdo šios formos 2-ame stulpelyje nurodytas viešojo sektoriaus subjektas, kodas.	Nurodomas viešojo sektoriaus subjekto, kurį netiesiogiai kontroliuoja arba valdo šios formos 2-ame stulpelyje nurodytas viešojo sektoriaus subjektas, pavadinimas.	Nurodoma nuosavybės dalis (nuo 0,01 iki 100 proc.), kurią turi šios formos 2-ame stulpelyje nurodytas viešojo sektoriaus subjektas netiesiogiai kontroliuojamame arba valdomame viešojo sektoriaus subjekte.
2.
...

_________________________

Papildyta priedu:

Nr. 1K-036, 2014-02-07, paskelbta TAR 2014-02-11, i. k. 2014-01397

Viešojo sektoriaus subjektų finansinių ataskaitų rinkinių konsolidavimo metodikos

7 priedas

PRADINIŲ LIKUČIŲ NEDERINAMŲ ELIMINAVIMO OPERACIJŲ, ATLIEKAMŲ DARANT VIENGUBĄ ĮRAŠĄ, GRUPĖS IR DUOMENŲ ĮVEDIMO FORMŲ SĄRAŠAS

Pradinių likučių nederinamų eliminavimo operacijų, atliekamų darant viengubą įrašą, grupės

Kodas	Pavadinimas	Paaiškinimas
E48	Atidėjiniai (pradiniai likučiai)	Atidėjiniai, kuriuos tikėtina mokėti VSS, pagal jų paskirtį ir kiekvieną VSS ataskaitinio laikotarpio pradžioje
E49	Suteiktos garantijos dėl paskolų (pradiniai likučiai)	VSS suteiktos garantijos dėl paskolų pagal garantijų rūšis ir kiekvieną VSS. Pateikiamas paskolų, dėl kurių suteiktos garantijos, likutis ataskaitinio laikotarpio pradžioje

Pradinių likučių nederinamų eliminavimo operacijų, atliekamų darant viengubą įrašą, duomenų įvedimo formų sąrašas

Nr.	Duomenų įvedimo formos kodas	Duomenų įvedimo formos pavadinimas
1.	D-E48-A-PL-1	Atidėjinių pagal jų paskirtį ataskaitinio laikotarpio pradžioje eliminavimo duomenų įvedimo forma (įeinantys subjektai)
2.	D-E49-A-PL-1	Suteiktų garantijų dėl paskolų ataskaitinio laikotarpio pradžioje eliminavimo duomenų įvedimo forma (įeinantys subjektai)

________________________

Papildyta priedu:

Nr. 1K-036, 2014-02-07, paskelbta TAR 2014-02-11, i. k. 2014-01397

Priedų pakeitimai:

tvarkos 1

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

tvarkos 2

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

tvarkos 3

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

tvarkos 4

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

tvarkos 5

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

tvarkos 6

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

tvarkos 7

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

tvarkos 8

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

tvarkos 9

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

tvarkos 10

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

tvarkos 11

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

tvarkos 12

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

tvarkos 13

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

tvarkos 14

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Priedo pakeitimai:

Nr. 1K-036, 2014-02-07, paskelbta TAR 2014-02-11, i. k. 2014-01397

Nr. 1K-102, 2015-03-10, paskelbta TAR 2015-03-30, i. k. 2015-04621

Nr. 1K-86, 2016-03-15, paskelbta TAR 2016-03-17, i. k. 2016-05121

Nr. 1K-66, 2017-02-24, paskelbta TAR 2017-03-03, i. k. 2017-03570

metodikos 1

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 2

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 3

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 4

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 5

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 6

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 7

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 8

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 9

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 10

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 11

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 12

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 13

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 14

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 15

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 16

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 17

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 18

Papildyta priedu:

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Neteko galios nuo: 2014-02-12

Nr. 1K-036, 2014-02-07, paskelbta TAR 2014-02-11, i. k. 2014-01397

metodikos 1

Papildyta priedu:

Nr. 1K-102, 2015-03-10, paskelbta TAR 2015-03-30, i. k. 2015-04621

Priedo pakeitimai:

Nr. 1K-66, 2017-02-24, paskelbta TAR 2017-03-03, i. k. 2017-03570

metodikos 3

Papildyta priedu:

Nr. 1K-102, 2015-03-10, paskelbta TAR 2015-03-30, i. k. 2015-04621

Priedo pakeitimai:

Nr. 1K-86, 2016-03-15, paskelbta TAR 2016-03-17, i. k. 2016-05121

Nr. 1K-66, 2017-02-24, paskelbta TAR 2017-03-03, i. k. 2017-03570

metodikos 5

Papildyta priedu:

Nr. 1K-102, 2015-03-10, paskelbta TAR 2015-03-30, i. k. 2015-04621

metodikos 6

Papildyta priedu:

Nr. 1K-102, 2015-03-10, paskelbta TAR 2015-03-30, i. k. 2015-04621

metodikos 8

Papildyta priedu:

Nr. 1K-102, 2015-03-10, paskelbta TAR 2015-03-30, i. k. 2015-04621

Priedo pakeitimai:

Nr. 1K-86, 2016-03-15, paskelbta TAR 2016-03-17, i. k. 2016-05121

metodikos 10

Papildyta priedu:

Nr. 1K-102, 2015-03-10, paskelbta TAR 2015-03-30, i. k. 2015-04621

metodikos 11

Papildyta priedu:

Nr. 1K-102, 2015-03-10, paskelbta TAR 2015-03-30, i. k. 2015-04621

Priedo pakeitimai:

Nr. 1K-86, 2016-03-15, paskelbta TAR 2016-03-17, i. k. 2016-05121

Nr. 1K-66, 2017-02-24, paskelbta TAR 2017-03-03, i. k. 2017-03570

metodikos 12

Papildyta priedu:

Nr. 1K-102, 2015-03-10, paskelbta TAR 2015-03-30, i. k. 2015-04621

metodikos 13

Papildyta priedu:

Nr. 1K-102, 2015-03-10, paskelbta TAR 2015-03-30, i. k. 2015-04621

Priedo pakeitimai:

Nr. 1K-86, 2016-03-15, paskelbta TAR 2016-03-17, i. k. 2016-05121

Nr. 1K-66, 2017-02-24, paskelbta TAR 2017-03-03, i. k. 2017-03570

metodikos 14

Papildyta priedu:

Nr. 1K-102, 2015-03-10, paskelbta TAR 2015-03-30, i. k. 2015-04621

Priedo pakeitimai:

Nr. 1K-86, 2016-03-15, paskelbta TAR 2016-03-17, i. k. 2016-05121

Nr. 1K-66, 2017-02-24, paskelbta TAR 2017-03-03, i. k. 2017-03570

metodikos 16

Papildyta priedu:

Nr. 1K-102, 2015-03-10, paskelbta TAR 2015-03-30, i. k. 2015-04621

metodikos 17

Papildyta priedu:

Nr. 1K-102, 2015-03-10, paskelbta TAR 2015-03-30, i. k. 2015-04621

metodikos 18

Papildyta priedu:

Nr. 1K-102, 2015-03-10, paskelbta TAR 2015-03-30, i. k. 2015-04621

metodikos 19

Papildyta priedu:

Nr. 1K-102, 2015-03-10, paskelbta TAR 2015-03-30, i. k. 2015-04621

metodikos 4

Papildyta priedu:

Nr. 1K-86, 2016-03-15, paskelbta TAR 2016-03-17, i. k. 2016-05121

metodikos 9

Papildyta priedu:

Nr. 1K-86, 2016-03-15, paskelbta TAR 2016-03-17, i. k. 2016-05121

Priedo pakeitimai:

Nr. 1K-66, 2017-02-24, paskelbta TAR 2017-03-03, i. k. 2017-03570

metodikos 15

Papildyta priedu:

Nr. 1K-86, 2016-03-15, paskelbta TAR 2016-03-17, i. k. 2016-05121

Pakeitimai:

1.

Lietuvos Respublikos finansų ministerija, Įsakymas

Nr. 1K-022, 2012-01-30, Žin., 2012, Nr. 15-677 (2012-02-02), i. k. 1122050ISAK001K-022

Dėl finansų ministro 2011 m. balandžio 19 d. įsakymo Nr. 1K-152 "Dėl Viešojo sektoriaus subjektų finansinių ataskaitų rinkinių konsolidavimo" pakeitimo

2.

Lietuvos Respublikos finansų ministerija, Įsakymas

Nr. 1K-035, 2012-02-03, Žin., 2012, Nr. 18-812 (2012-02-09), i. k. 1122050ISAK001K-035

Dėl finansų ministro 2011 m. balandžio 19 d. įsakymo Nr. 1K-152 "Dėl Viešojo sektoriaus subjektų finansinių ataskaitų rinkinių konsolidavimo" pakeitimo

3.

Lietuvos Respublikos finansų ministerija, Įsakymas

Nr. 1K-049, 2013-01-31, Žin., 2013, Nr. 13-634 (2013-02-02), i. k. 1132050ISAK001K-049

Dėl finansų ministro 2011 m. balandžio 19 d. įsakymo Nr. 1K-152 "Dėl viešojo sektoriaus subjektų finansinių ataskaitų rinkinių konsolidavimo" pakeitimo

4.

Lietuvos Respublikos finansų ministerija, Įsakymas

Nr. 1K-036, 2014-02-07, paskelbta TAR 2014-02-11, i. k. 2014-01397

Dėl finansų ministro 2011 m. balandžio 19 d. įsakymo Nr. 1K-152 „Dėl viešojo sektoriaus subjektų finansinių ataskaitų rinkinių konsolidavimo“ pakeitimo

5.

Lietuvos Respublikos finansų ministerija, Įsakymas

Nr. 1K-102, 2015-03-10, paskelbta TAR 2015-03-30, i. k. 2015-04621

Dėl finansų ministro 2011 m. balandžio 19 d. įsakymo Nr. 1K-152 „Dėl viešojo sektoriaus subjektų finansinių ataskaitų rinkinių konsolidavimo“ pakeitimo

6.

Lietuvos Respublikos finansų ministerija, Įsakymas

Nr. 1K-86, 2016-03-15, paskelbta TAR 2016-03-17, i. k. 2016-05121

Dėl finansų ministro 2011 m. balandžio 19 d. įsakymo Nr. 1K-152 „Dėl Viešojo sektoriaus subjektų finansinių ataskaitų rinkinių konsolidavimo“ pakeitimo

7.

Lietuvos Respublikos finansų ministerija, Įsakymas

Nr. 1K-66, 2017-02-24, paskelbta TAR 2017-03-03, i. k. 2017-03570

Dėl finansų ministro 2011 m. balandžio 19 d. įsakymo Nr. 1K-152 „Dėl viešojo sektoriaus subjektų finansinių ataskaitų rinkinių konsolidavimo“ pakeitimo